ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΕ΄

Παρασκευή 19 Σεπτεμβρίου 2025

Αθήνα, σήμερα στις 19 Σεπτεμβρίου 2025, ημέρα Παρασκευή και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-9-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΔ΄ συνεδριάσεώς του, της Παρασκευής 19 Σεπτεμβρίου 2025, καθ’ ο μέρος αφορούν την ειδική ημερήσια διάταξη για την «Κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου, που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη πέντε τακτικών και τριών αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα και του αναπληρωτή του, σύμφωνα με τα άρθρα 86 παρ. 4 του Συντάγματος, 158 παρ. 1 και 2 του Κανονισμού της Βουλής και 8 του ν. 3126/2003 «Ποινική ευθύνη των Υπουργών» όπως ισχύουν, μετά την από 22 Ιουλίου 2025 απόφαση της Ολομέλειας της Βουλής, για την άσκηση ποινικής δίωξης κατά του πρώην Υπουργού Υποδομών και Μεταφορών, κ. Καραμανλή Κωνσταντίνου του Αχιλλέως, σχετικά με το «τραγικό δυστύχημα, που έλαβε χώρα στις 28/02/2023 στην περιοχή Ευαγγελισμός Τεμπών Λάρισας» για την ενδεχόμενη τέλεση από τον ως άνω πρώην Υπουργό του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ. 3 του ν. 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία “Οργανισμός Σιδηροδρόμων Ελλάδος ΑΕ”», κατά την άσκηση των καθηκόντων του».

 Πριν εισέλθουμε στη συζήτηση των επίκαιρων ερωτήσεων έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 22 Σεπτεμβρίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 § 2 και 3 και 132 § 2 ΚτΒ)

1. Η με αριθμό 1332/8-9-2025 επίκαιρη ερώτηση του Βουλευτή Χίου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Σταύρου Μιχαηλίδη προς τον Υπουργό Κλιματικής Κρίσης και Πολιτικής Προστασίας με θέμα: «Ανάγκη για ολιστικό σχέδιο ανασυγκρότησης των πληγεισών περιοχών της Χίου μετά τις καταστροφικές πυρκαγιές της 22ας Ιουνίου και 12ης Αυγούστου 2025».

2. Η με αριθμό 1334/11-9-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας με θέμα: «Η οριοθέτηση των μικρών οικισμών δεν μπορεί να στηρίζεται στη λογική του "ράβε ξήλωνε".

3. Η με αριθμό 1351/15-9-2025 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Υγείας με θέμα: «Για τις πυρκαγιές που εκδηλώθηκαν το τελευταίο διάστημα σε δημόσια και ιδιωτικά νοσοκομεία».

4. Η με αριθμό 1336/12-9-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Ναυτιλίας και Νησιωτικής Πολιτικής με θέμα: «Δημόσια παραδοχή του Υπουργού Ναυτιλίας & Νησιωτικής Πολιτικής περί άτυπης συμφωνίας με την Τουρκία για ανοχή της αλιείας από Τούρκους στην ελληνική αιγιαλίτιδα ζώνη, στα πλαίσια της διαπραγμάτευσης για την απελευθέρωση δύο συλληφθέντων Ελλήνων Στρατιωτικών το 2017».

5. Η με αριθμό 1345/15-9-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Διώξεις και ΕΔΕ σε βάρος πυροσβεστών που ασκούν κριτική στον επιχειρησιακό σχεδιασμό».

6. Η με αριθμό 1352/15-9-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υφυπουργό παρά τω Πρωθυπουργώ κ. Γεώργιο Μυλωνάκη με θέμα: «Η παραγγελία, αξιοποίηση και διακίνηση από εσάς του υπομνήματος, άλλως «εσωτερικού σημειώματος» για το σκάνδαλο του Ο.Π.Ε.Κ.Ε.Π.Ε., το οποίο βρίσκεται στα χέρια σας από τον Ιούνιο 2025».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 § 2 και 3 και 132 § 2 ΚτΒ)

1. Η με αριθμό 1337/12-9-2025 επίκαιρη ερώτηση της Βουλευτού Ευβοίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Αικατερίνης Καζάνη προς τον Υπουργό Περιβάλλοντος και Ενέργειας με θέμα: «Να παύσει άμεσα το έργο της εγκατάστασης των υπόγειων καλωδίων υπερυψηλής τάσης εντός του οικισμού Μύτικα Χαλκίδας και να ακολουθηθεί η εναλλακτική παραποτάμια όδευση».

 2. Η με αριθμό 1335/11-9-2025 επίκαιρη ερώτηση του Βουλευτή Μαγνησίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Αλέξανδρου Μεϊκόπουλου προς τον Υπουργό Αγροτικής Ανάπτυξης και Τροφίμων με θέμα: «Έργο ‘φάντασμα’ ο αποταμιευτήρας Αλοννήσου».

3. Η με αριθμό 1342/12-9-2025 επίκαιρη ερώτηση του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς την Υπουργό Εργασίας και Κοινωνικής Ασφάλισης με θέμα: «Ανάγκη για θεσμοθέτηση της απόδοσης κατ’ ελάχιστον πλήρους σύνταξης στις μητέρες των ατόμων με αναπηρία ή σε περίπτωση θανάτου αυτών στον πατέρα».

4. Η με αριθμό 1346/15-9-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Ο νέος εξωδικαστικός συμβιβασμός οδηγεί ευάλωτα νοικοκυριά σε συνθήκες εξαθλίωσης».

5. Η με αριθμό 1355/15-9-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας με θέμα: «Διώξεις, ΕΔΕ και πρόστιμα εις βάρος συνδικαλιστών Εποχικών Πυροσβεστών».

6. Η με αριθμό 1344/12-9-2025 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ουρανίας Θρασκιά προς τον Υπουργό Υγείας με θέμα: «Σοβαρά προβλήματα λειτουργίας του Γενικού Νοσοκομείου Θεσσαλονίκης ‘Γ. Γεννηματά - Ο Άγιος Δημήτριος’».

7. Η με αριθμό 1338/12-9-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Ανάπτυξης με θέμα: «Ενισχύθηκε όντως η Διυπηρεσιακή Μονάδα Ελέγχου Αγοράς (ΔΙ.Μ.Ε.Α.) ώστε να μπορεί να ελέγξει την αθέμιτη κερδοφορία;».

8. Η με αριθμό 1347/15-9-2025 επίκαιρη ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Προστασίας του Πολίτη με θέμα: «Η απουσία συγκεκριμένης αιτιολόγησης για τις πρόσφατες μετακινήσεις αστυνομικών υπαλλήλων της Διεύθυνσης Αστυνομίας Δράμας προκαλεί αίσθηση έλλειψης αξιοκρατίας, ισονομίας και διαφάνειας».

9. Η με αριθμό 1339/12-9-2025 επίκαιρη ερώτηση της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Αικατερίνης Νοτοπούλου προς την Υπουργό Εργασίας και Κοινωνικής Ασφάλισης με θέμα: «Ανάγκη νομοθετικής παρέμβασης για την αποκατάσταση των ασφαλιστικών δικαιωμάτων των πρώην εργαζομένων της ΕΛΒΟ».

10. Η με αριθμό 1356/15-9-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας με θέμα: «Κυβερνητικός σχεδιασμός για την ανακύκλωση και την καύση απορριμμάτων».

11. Η με αριθμό 1340/12-9-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας με θέμα: «Καύση απορριμμάτων στην Κρήτη: Περιβαλλοντική πολιτική ή περιβαλλοντικό έγκλημα;».

12. Η με αριθμό 1341/12-9-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Η Ναυπακτία ‘βουλιάζει’ από την άναρχη εγκατάσταση ΑΠΕ».

13. Η με αριθμό 1353/15-9-2025 επίκαιρη ερώτηση της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κυρίας Έλενας Ακρίτα προς τον Υπουργό Προστασίας του Πολίτη με θέμα: «Υπερπληρότητα στα σωφρονιστικά καταστήματα της χώρας και ανάγκη άμεσων μέτρων αποσυμφόρησης».

14. Η με αριθμό 1354/15-9-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Για ποιο λόγο το ΥΠΕΝ έχασε πρόγραμμα 100 εκατομμυρίων ευρώ από το Ταμείο Ανάπτυξης για το πρόγραμμα ‘Απόλλων’».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 § 5 ΚτΒ)

1. Η με αριθμό 7744/22-7-2025 ερώτηση του του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών και Μεταφορών με θέμα: «Ανησυχητική καθυστέρηση στον σχεδιασμό υλοποίησης του Εθνικού Συστήματος Χρέωσης Ηλεκτρονικών Διοδίων».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα μας ενημερώνει ότι θα συζητηθούν οι εξής επίκαιρες ερωτήσεις: Η υπ’ αρ. 1350/15-9-2025 επίκαιρη ερώτηση θα απαντηθεί από τον Αναπληρωτή Υπουργό Υποδομών Και Μεταφορών κ. Κωνσταντίνο Κυρανάκη και η υπ’ αρ. 1357/15-9-2025 επίκαιρη ερώτηση θα απαντηθεί από τον Υφυπουργό Παιδείας Θρησκευμάτων και Αθλητισμού κ. Κωνσταντίνο Βλάση.

Ξεκινάμε με τη δεύτερη με αριθμό 1357/15-9-2025 επίκαιρη ερώτηση του πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Γεωργίας Κεφαλά προς την Υπουργό Παιδείας, Θρησκευμάτων και Αθλητισμού με θέμα: «Παράνομη εγκατάσταση προκάτ αιθουσών νηπιαγωγείων σε χώρο πρασίνου επί της οδού Ιακωβάτων στα Πατήσια».

Κυρία Κεφαλά, έχετε τον λόγο για την πρωτολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Καλημέρα σε όλους. Καλημέρα σας, κύριε Βλάση. Νομίζω ότι είναι ένα θέμα που το ξέρετε πολύ καλά και το ξέρουμε όλοι πολύ καλά ότι είχε πάρει διαστάσεις και στον Τύπο από το 2021 αυτό το θέμα.

Πρόκειται για ένα οικόπεδο, όπως είπε και ο κύριος Πρόεδρος, επί της οδού Ιακωβάτων, το οποίο είναι στη συνοικία του Αγίου Ελευθερίου στα Κάτω Πατήσια. Τα Κάτω Πατήσια, κύριε Υφυπουργέ, είναι η γειτονιά μου. Δεν εκλέγομαι εκεί, αλλά πραγματικά βλέπω τις ελλείψεις που έχει αυτή η γειτονιά. Γιατί μπορεί να ανήκει στο Δήμο Αθηναίων, όμως είναι μια γειτονιά παρατημένη, θα την έλεγα εγώ, χωρίς πεζοδρόμια, χωρίς χώρους πρασίνου, χωρίς πάρκινγκ, χωρίς δημόσιους χώρους. Καταλαβαίνουμε ότι μία γειτονιά τόσο επιβαρυμένη από κατοίκους, από πληθυσμό θα έπρεπε να έχει φροντίσει λίγο παραπάνω. Η συγκεκριμένη υπόθεση αφορά ένα πονεμένο οικόπεδο που βρίσκεται εκεί πλησίον του ΗΣΑΠ, πλησίον νοσοκομείου, σε μία περιοχή που υποφέρει πολύ.

Το 2021 είχαμε το εξής φαινόμενο. Ξαφνικά ήρθαν υπάλληλοι του δήμου χωρίς να υπάρξει καμία διαβούλευση με τους κατοίκους και έκαναν κάποιες εργασίες που είχαν να κάνουν με κοπή δέντρων και αλλαγή του χώρου για να φιλοξενηθούν τα 153ο και 154ο Νηπιαγωγεία Αθηνών. Από τότε αυτή η υπόθεση έχει πραγματικά ένα εντυπωσιακό ιστορικό, γιατί βλέπουμε ότι στις 19-3-2021 έχουμε ένα πρακτικό καταλληλότητας από την επιτροπή που συνήλθε μέσα από το άρθρο 220 και συγκροτήθηκε με απόφαση του Υπουργού Υποδομών Μεταφορών και Δικτύων, η οποία βρήκε το οικόπεδο σούπερ κατάλληλο γι’ αυτήν τη χρήση.

Στη συνέχεια, όμως, για να μην τα πολυλογήσουμε, τα ξέρουν φυσικά και οι κάτοικοι, αλλά και το κοινό, έχουμε διαμαρτυρίες από τον Σύλλογο Εκπαιδευτικών Αριστοτέλης, από την Επιτροπή Πολιτών Γειτονιών Πατησίων και πολλούς άλλους φορείς. Έχουμε καταγγελίες στην υπηρεσία δόμησης του Δήμου Αθηναίων. Στις 13-7-2021 έχουμε αναθεώρηση έγκρισης εργασιών δόμησης μικρής κλίμακας από το δήμο. Στη συνέχεια άλλες απαντήσεις από τον δήμο προς την Επιτροπή Πολιτών Γειτονιών Πατησίων, που επίσης εξακολουθούν ακόμη στις 23-9-2021 να βρίσκουν το οικόπεδο κατάλληλο.

Κι ερχόμαστε σε μία απόφαση του Διοικητικού Εφετείου Αθηνών, η οποία τελικά δικαιώνει τους κατοίκους και μας λέει εδώ, με λίγα λόγια, ότι με την απόφαση 1259/8-3-2023, που είναι και η τελική απόφαση, το δικαστήριο δικαιώνει τους δημότες. Ωστόσο, μέχρι σήμερα, τρία χρόνια μετά, τα κοντέινερ βρίσκονται στη θέση τους και λειτουργούν ως νηπιαγωγεία.

Και πραγματικά, εφόσον ως δήμος φυσικά και όλες οι αρμόδιες αρχές γνώριζαν την ακαταλληλότητα και την παρανομία της όλης υπόθεσης -γιατί το οικόπεδο δεν είναι καν με το σωστό τρόπο στην κτήση του δήμου και έχουμε στη συνέχεια διάφορες δηλώσεις του κ. Σπανάκη, του Υπουργού Εσωτερικών, που λέει πως επενδύει στην εκπαίδευση και στην ασφάλεια των μαθητών- απορούμε και αναρωτιόμαστε αν θα κάνει κάτι το Υπουργείο, αν θα κάνει το Υπουργείο Παιδείας κάτι, αν ο κ. Δούκας που είναι ευαισθητοποιημένος στον Δήμο και τον καμαρώνουμε κι εμείς για τη θέση του στην Παλαιστίνη και όλες τις θέσεις που έχει πάρει, θα κάνει κάτι γι’ αυτά τα παιδιά. Γιατί πραγματικά μιλάμε για παιδιά δύο ταχυτήτων.

Δεν μπορούμε να έχουμε τα παιδιά τόσο καιρό μέσα σε κουτιά ουσιαστικά. Έχουμε καταθέσεις μαρτύρων, κατοίκων στην περιοχή, οι οποίοι βλέπουν το νηπιαγωγείο να πλημμυρίζει κάθε χρόνο.

Οπότε θα θέλαμε να μας δώσετε κάποιες απαντήσεις για το τι προτίθεστε να πράξετε για τη μελλοντική στέγαση του 153ου και του 154ου Νηπιαγωγείου Αθηνών κι αν αυτή η κατάσταση είναι επιθυμητό παράδειγμα λειτουργίας της εκπαίδευσης.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τη συνάδελφο μας, την κ. Κεφαλά.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρία συνάδελφε, το ζήτημα της στέγασης του 153ου και του 154ου Νηπιαγωγείου Αθηνών είναι πράγματι σοβαρό και μας απασχολεί όπως το αναφέρατε και εσείς. Θέλω, όμως, να είμαι σαφής ως προς το θεσμικό πλαίσιο που υπάρχει σήμερα, το οποίο και εσείς μέσες-άκρες το αναφέρατε στην ερώτησή σας, αλλά καλό είναι να το ξέρει και το ακροατήριο, αλλά και όλοι όσοι έχουν σχέση ειδικά με αυτό το σημαντικό ζήτημα.

Σχετικά με τη σχολική στέγη, ο ρόλος του ΥΠΑΙΘΑ περιορίζεται στον καθορισμό των προδιαγραφών των χώρων ως προς το είδος, τον αριθμό και το μέγεθος αυτών και αποτυπώνεται στο εκάστοτε κτιριολογικό πρόγραμμα. Η μέριμνα -και πρέπει να είμαστε σαφείς πάνω σε αυτό- για την ανέγερση των σχολικών κτιρίων από την απόκτηση της γης μέχρι την ανέγερση σχολικού κτιρίου, αλλά και τα έργα επισκευής, συντήρησης, βελτίωσης και ενεργειακής αναβάθμισης των υφιστάμενων διδακτηρίων, εμπίπτουν στον τομέα ευθύνης των δήμων και αυτό πρέπει να είναι ξεκάθαρο.

Καλά κάνετε εσείς και απευθύνετε ερωτήσεις και στο Υπουργείο Παιδείας, γιατί σαφώς και η συνεισφορά μας και η συμβολή μας στο να καλυτερεύουν όλες οι συνθήκες είναι υπαρκτή, αλλά υπάρχουν και κάποια όρια στο μέχρι πού μπορούμε εμείς να ασχοληθούμε.

Η πρόβλεψη, συγκεκριμένα, του άρθρου 20 του ν.4610/2019 έρχεται να αντιμετωπίσει τις άμεσες και επιτακτικές ανάγκες της εφαρμογής της προσχολικής υποχρεωτικής εκπαίδευσης. Με βάση αυτή, προβλέπεται η τοποθέτηση προκατασκευασμένων αιθουσών για την κάλυψη κατεπειγουσών αναγκών στέγασης των μαθητών για διάστημα τεσσάρων ετών.

Ανάλογα, λοιπόν, με την ημερομηνία που έγινε η διοικητική παραλαβή των αιθουσών, έχουν λήξει ή λήγουν τα τέσσερα έτη που μέσα σε αυτό το διάστημα οι δήμοι -επαναλαμβάνω, οι δήμοι- έχουν υποχρέωση να δημιουργήσουν μόνιμες σχολικές δομές. Το κρίσιμο σημείο βέβαια είναι ότι η προθεσμία αυτή μετρά από τη διοικητική παραλαβή των αιθουσών από τον οικείο δήμο.

Συνεπώς, σήμερα δεν έχει παρέλθει καμία προθεσμία. Το λέω επειδή το αναφέρατε στην ερώτησή σας προηγουμένως. Βρισκόμαστε εντός του πλαισίου που ορίζει ο νόμος και έχουμε και δυνατότητα παράτασης δύο επιπλέον ετών.

Είναι, επίσης, σημαντικό να τονίσουμε ότι την επιλογή του χώρου, την τοποθέτηση και εν τέλει τη μετεγκατάσταση των νηπιαγωγείων σε μόνιμες θέσεις, θα πραγματοποιήσει πάλι ο δήμος.

Στο σημείο αυτό να σας ενημερώσω ότι ο Δήμος Αθηναίων έχει χρηματοδοτηθεί από το Υπουργείο Εσωτερικών για σχολικές του υποδομές και συγκεκριμένα θα αναφέρω: 3,75 εκατομμύρια ευρώ για έργα και επενδύσεις το 2025, 1,15 εκατομμύριο ευρώ για συντήρηση σχολικών κτιρίων, 1,86 εκατομμύριο ευρώ μέσω του «ΦΙΛΟΔΗΜΟΣ Ι» για επισκευές, 2,29 εκατομμύρια ευρώ για αναπτυξιακές δραστηριότητες, 476.000 ευρώ για πυροπροστασία και 846.000 ευρώ για ράμπες και χώρους ΑμεΑ.

Να είστε σίγουροι ότι η πολιτεία έχει αποδείξει έμπρακτα ότι η προσχολική αγωγή είναι προτεραιότητα. Δεν είναι μια προσωρινή διευθέτηση, αλλά μια μεγάλη μεταρρύθμιση που αγκαλιάζεται από την κοινωνία.

Στη δευτερολογία θα πω απλά γενικότερα πράγματα πάνω στο θέμα αυτό, γιατί νομίζω επί της ουσίας και στην ερώτηση που θέσατε πάνω στο πλαίσιο των αρμοδιοτήτων του ΥΠΑΙΘΑ σας είπα ότι έχει γίνει και μπορεί να γίνει.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Κυρία Κεφαλά, έχετε τον λόγο για τη δευτερολογία σας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριε Βλάση, θα ήθελα να σας πω ότι η αρμοδιότητα για τα παιδιά και τη σχολική τους εκπαίδευση και τη στέγη νομίζω ότι είναι ο όλων μας. Δεν μπορούμε να πετάμε το μπαλάκι στους δήμους και να λέμε «καθαρίσαμε». Προφανώς είναι και στους δήμους σύμφωνα με το άρθρο 75, αλλά και στο Υπουργείο Παιδείας και στις ΚΤΥΠ ΑΕ, επίσης, οι οποίες έχουν συντρέχουσες αρμοδιότητες. Επιπλέον, η αναγκαία χρηματοδότηση οφείλει να διασφαλιστεί από την Κυβέρνηση. Δεν μπορούμε να λέμε ότι θα αφήσουμε αυτά τα παιδιά τέσσερα και έξι χρόνια σε αυτήν την κατάσταση, να έρχονται ένα χιλιόμετρο μακριά. Γιατί μιλάμε για έντεκα κοντέινερ, για διακόσια πενήντα τρία προνήπια σε μία τέτοια περιοχή.

Πραγματικά η πολιτική σας τελικά φαίνεται ότι έχει να κάνει και με τις σχολικές μονάδες οι οποίες είναι χτισμένες πριν τον αντισεισμικό νόμο του 1985 κατά 61%. Και τι κάνουμε αντί να συντηρούμε αυτά τα κτίρια; Βλέπουμε διαφημίσεις και παροτρύνσεις για την ασφάλεια και την αποτελεσματικότητα των κοντέινερ.

Εδώ έχουμε στο Μαρκόπουλο σχολείο που κάνει μαθήματα στα κοντέινερ από το 2009. Μιλάμε για δεκαέξι χρόνια. Δεν είναι τέσσερα και έξι τα χρόνια. Βλέπουμε ότι υπάρχει μια μονιμότητα σε αυτή την κατάσταση για την οποία δεν υπάρχει περίπτωση να κάνετε κάτι. Και γι’ αυτό σας παρακαλούμε να επισπεύσετε, γιατί είναι η κατάσταση αβίωτη. Μιλάμε τώρα για περίπτωση σκευασμάτων, γιατί δεν μπορεί να το πει κτίριο κάνεις αυτό το οποίο δεν έχει μέσα μελέτες. Δεν έχει μελέτες για τη θέρμανση, για τα όμβρια νερά, για την ψύξη. Είναι καταστάσεις οι οποίες είναι αβίωτες για τα παιδιά. Και πραγματικά ούτε οι γονείς μπορούν να κάνουν κάτι. Ναι ΟΚ, θα πρέπει να υπάρχει μια τέτοια πολιτική να βοηθήσουμε τους εργαζόμενους, αλλά όχι να παρκάρουμε τα παιδιά.

Ξέρουμε σαφώς αυτήν τη σημαντικότητα της προσχολικής αγωγής, όμως δεν υπάρχει καμία υποδομή, δεν υπάρχει κανένας σχεδιασμός. Υπάρχει ασύλληπτη προχειρότητα και δεν μπορούμε να φανταστούμε ότι με αυτόν τον τρόπο δείχνετε τη σπουδή για το δημογραφικό. Δεν είναι λύση σαφώς.

Ακόμα και για τη συγκεκριμένη γειτονιά έχουμε δει ότι επί Αντώνη Τρίτση, πριν τόσα χρόνια, είχε αναγνωριστεί ως επείγουσα η κατάστασή της και εντάχθηκε στο Πρόγραμμα «Γειτονιές σε κρίση», όπως γνωρίζετε, γιατί αυτές οι γειτονιές δεν έχουν ούτε πλατείες, δεν έχουν ούτε χώρους στάθμευσης, ούτε πεζοδρόμια, ούτε πρασίνου, είναι εγκαταλειμμένες. Αυτό όλο έρχεται σε ευθεία παραβίαση του άρθρου 24 του Συντάγματος για υποβάθμιση του οικιστικού περιβάλλοντος και την επιδείνωση των όρων διαβίωσης των κατοίκων. Οπότε μιλάμε και για τις παιδαγωγικές συνθήκες και για τις συνθήκες διαβίωσης των κατοίκων.

Προφανώς, παρ’ όλο που δεσμευτήκατε -όχι εσείς προσωπικά, αλλά η Κυβέρνησή σας- και σε άλλες επίκαιρες που έχουν ξεκινήσει από τον Σεπτέμβρη του 2021 για να προβείτε σε έλεγχο νομιμότητας, τίποτα δεν έγινε και τα παιδιά εξακολουθούν να είναι εκεί και έχουν περάσει τέσσερα χρόνια από τότε. Και μάλιστα, ο Υφυπουργός έλεγε πως δεν ήξερε τίποτα.

Ο Υφυπουργός Περιβάλλοντος και Ενέργειας έλεγε πως από το 1987 η χρήση γης στην περιοχή της οδού Ιακωβάτων είναι αυτή της κατοικίας και σε αυτήν επιτρέπονται τα κτήρια εκπαίδευσης. Είπε, επίσης, πως το συγκεκριμένο οικόπεδο έχει κριθεί ομόφωνα κατάλληλο και από Επιτροπή Καταλληλότητας Αδόμητου Οικοπέδου -πράγμα που δεν ισχύει- και δεν γνώριζε αν υπάρχουν ασάφειες. Δηλαδή αυτή η πολιτική «δεν γνωρίζω τίποτα» υπάρχει παντού. Μας είπε, επίσης, ότι το πράσινο χαρακτηρίστηκε προσωρινή παρέμβαση. Αν είναι δυνατόν να χαρακτηρίζεται το πράσινο προσωρινή παρέμβαση και όχι προστατευόμενη συνθήκη!

 Σαφώς η απόφαση ήταν κάθετη για τη μη νομιμότητα του οικοπέδου αυτού και θα έπρεπε οπωσδήποτε να υπάρξει κάποια λύση. Ακόμα και ο Συνήγορος του Πολίτη έκανε λόγο για τις πολεοδομικές παραβάσεις και τα ακατάλληλα κτήρια επανειλημμένα από το 2021 και πάλι δεν έχει συμβεί τίποτα. Η λύση των κοντέινερ, μαζί με ψεύτικες υποσχέσεις για συστήματα πυρασφάλειας, για μη κοπή δέντρων, και για σχέδιο μόνιμης κτηριακής εγκατάστασης, όπως είχε υποσχεθεί ο κ. Μπακογιάννης τον Σεπτέμβρη του 2021, σαφώς δεν έχουν πραγματοποιηθεί και σαφώς εσάς δεν σας κρούουν κανένα καμπανάκι.

Η ερώτηση, λοιπόν, είναι η εξής: Εφόσον λήγει ο τέταρτος χρόνος -τώρα διανύουμε το 2025-2026- και εφόσον έχει κριθεί παράνομη η εγκατάσταση, θα πάρετε τη διετή παράταση ή αν έχετε κάποιο άλλο σχέδιο, γιατί για την παράταση χρειάζεται νομότυπη, ειδικά αιτιολογημένη πράξη; Έχει συμβεί κάτι τέτοιο, κύριε Βλάση;

 Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρία συνάδελφε, νομίζω ότι απλά επαναλαμβάνετε αυτά που είπατε και προηγουμένως και τις απαντήσεις σας τις έδωσα. Η προθεσμία που υπάρχει δεν έχει λήξει. Και βέβαια το πιο σημαντικό το οποίο βέβαια χαίρομαι που το λέτε στην ερώτησή σας συνέχεια, είναι το τι πρέπει να κάνει ο δήμος. Σαφώς είμαστε εδώ για να βοηθάμε και ως Υπουργείο Παιδείας και ως Κυβέρνηση. Σας ανέφερα προηγουμένως και όλες τις χρηματοδοτήσεις που έχουν δοθεί από το Υπουργείο Εσωτερικών, ειδικά προς τον Δήμο Αθηναίων.

Επομένως, έχει μεγάλη σημασία να λέμε πάντα ποιο είναι το θεσμικό πλαίσιο. Εσείς καλά κάνετε και ρωτάτε και καταλαβαίνω και την ευαισθησία σας. Εκ των πραγμάτων, όμως, είναι ξεκάθαρο και χαίρομαι που και εσείς το είπατε και στη δευτερολογία σας ότι ουσιαστικά είναι ο δήμος αυτός που πρέπει να κάνει αυτά που πρέπει να γίνουν.

 Είπαμε και για το θεσμικό πλαίσιο, είπαμε και για τις προθεσμίες οι οποίες δεν έχουν λήξει και υπάρχει κάποιο περιθώριο περαιτέρω παράτασης μέχρι ο δήμος να κάνει αυτά. Από εκεί και πέρα η Κυβέρνηση έρχεται για να βοηθήσει οικονομικά, για να συμβάλει στην επίλυση του προβλήματος και των συγκεκριμένων νηπιαγωγείων, αλλά και γενικότερα, γιατί για μας -και αυτό θέλω να το τονίσω- το Υπουργείο Παιδείας δεν περιορίζεται στη μέριμνα μόνο αυτών των δύο νηπιαγωγείων.

Να σας τονίσω ότι έχουμε ξεκινήσει μια συστηματική δουλειά ως Υπουργείο Παιδείας και αυτό δείχνει τι κάνει ο καθένας στον ρόλο που έχει, που αφορά στο σύνολο της χώρας. Μάλιστα, βρίσκεται σε εξέλιξη η καταγραφή όλων των νηπιαγωγείων που στεγάζονται σε παρεμφερείς προσωρινές δομές, ώστε να έχουμε πλήρη εικόνα και, παρότι εμείς δεν μπορούμε να πάμε να χτίσουμε ένα καινούργιο σχολείο, να βοηθάμε και να επιλύονται αυτές οι καταστάσεις. Αυτό γίνεται σε συνεργασία και με συναρμόδια Υπουργεία, όπου αναζητούμε συνεχώς νέα χρηματοδοτικά εργαλεία, είτε μέσω του Εθνικού Προγράμματος Ανάπτυξης είτε διαφόρων Περιφερειακών Επιχειρησιακών Προγραμμάτων. Παραδείγματος χάριν, με το πρόγραμμα «Μαριέττα Γιαννάκου» 451 σχολεία έχουν ήδη ανακαινιστεί και με τη χρηματοδότηση η οποία προκύπτει τώρα για το δεύτερο στάδιο αυτού του προγράμματος άλλα 2.500 χιλιάδες σχολεία. Μιλάμε για έναν προϋπολογισμό 650 εκατομμυρίων ευρώ.

 Αυτό που θέλουμε να πούμε είναι ότι η προσχολική εκπαίδευση για εμάς είναι πάντα στην πρώτη γραμμή των προτεραιοτήτων μας, γιατί πραγματικά θεωρούμε ότι και τα παιδιά και οι οικογένειές τους πρέπει να απολαμβάνουν σύγχρονες, ασφαλείς, αξιοπρεπείς δομές.

 Κλείνοντας, να πω ότι και για το θέμα που συζητήσαμε καταλαβαίνετε ότι η συνδρομή αφορά κυρίως τον δήμο και εμείς είμαστε εδώ να ενώσουμε δυνάμεις και να φέρουμε ουσιαστικές λύσεις και εξελίξεις.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υπουργέ.

Συνεχίζουμε με την πρώτη με αριθμό 1350/15-9-2025 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας Κομμουνιστικό Κόμμα Ελλάδας κ. Λεωνίδα Στολτίδη προς τον Υπουργό Υποδομών και Μεταφορών με θέμα: «Για το νέο σκάνδαλο με τη σύμβαση της “ΚΤΕΛ Θεσσαλονίκης ΑΕ” και τη μετατροπή των συμβάσεων σε αορίστου χρόνου».

Κύριε Στολτίδη, έχετε τον λόγο για την πρωτολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η πρόσφατη καταγγελία για άρνηση έκδοσης εισιτηρίου σε πολίτη αφρικανικής καταγωγής από την «ΚΤΕΛ Θεσσαλονίκης ΑΕ», όπως και οι αποκαλύψεις για ειδικά δρομολόγια, εσωτερικές οδηγίες προς το προσωπικό με ρατσιστικό περιεχόμενο φανερώνουν ότι δεν πρόκειται για μεμονωμένο περιστατικό. Αντίθετα, αποτυπώνουν μια επικίνδυνη και καταδικαστέα πολιτική διακρίσεων, που φτάνει στο σημείο να ζητάει και από τους εργαζόμενους να λειτουργούν ως ελεγκτικοί μηχανισμοί και ντετέκτιβ, έξω από τα καθήκοντά τους, προκειμένου να διαφυλάξουν το εμπόρευμα των εργοδοτών, τα κέρδη τους.

Παράλληλα, η εργοδοσία της «ΚΤΕΛ Θεσσαλονίκης ΑΕ» συνεχίζει το όργιο τρομοκρατίας σε βάρος των εργαζομένων. Μετά τις απολύσεις των μελών του ΔΣ του νεοσύστατου σωματείου στην επιχείρηση, αν και εξαναγκάστηκε στην επαναπρόσληψή τους με απόφαση δικαστηρίου κάτω από τον αγώνα των εργαζομένων και τη στήριξη της κοινωνίας, συνεχίζεται το καθεστώς της μη μετατροπής των συμβάσεών τους σε αορίστου χρόνου, της διαρκούς πίεσης και ανασφάλειας, ακόμα και προσπάθειες δημιουργίας αντισωματείου που έγιναν.

Ενώ συμβαίνουν αυτά η εργοδοσία της «ΚΤΕΛ Θεσσαλονίκης ΑΕ» απολαμβάνει τις παροχές που εξασφάλισε η Κυβέρνησή σας με τη νέα προκλητική παραχώρηση σε αυτήν γραμμών του ΟΑΣΘ με σύμβαση στις 10-4-2025 μεταξύ ΟΣΕΘ και ΚΤΕΛ, αυξάνοντας την αποζημίωση ανά όχημα το χιλιόμετρο κατά 17,1% χωρίς καμία αιτιολόγηση, ούτε ρήτρα μείωσης σε περίπτωση πτώσης του κόστους καυσίμων, όπως ίσχυε στην προηγούμενη. Το αποτέλεσμα είναι να καρπωθούν τα ΚΤΕΛ επιπλέον πάνω από 4 εκατομμύρια ευρώ, φτάνοντας τα 30 εκατομμύρια μέχρι το τέλος του 2025, την ίδια στιγμή που οι μισθοί των εργαζομένων μένουν καθηλωμένοι και το εισιτήριο παραμένει σταθερό για το επιβατικό κοινό.

 Όλα τα παραπάνω φυσικά εμείς λέμε ότι είναι αποτέλεσμα της πολιτικής ιδιωτικοποίησης και εμπορευματοποίησης των συγκοινωνιών που ακολουθήθηκαν από όλες τις κυβερνήσεις με βάση τον κανονισμό της Ευρωπαϊκής Ένωσης.

Ρωτάμε, κύριε Υπουργέ, πώς δικαιολογεί η Κυβέρνηση αυτήν την προκλητική αύξηση της αποζημίωσης ανά όχημα του χιλιόμετρο κατά 17,1% χωρίς καμία αντίστοιχη αύξηση στους μισθούς των εργαζομένων ή μείωση στην τιμή του εισιτηρίου και τι μέτρα θα ληφθούν για να μπει τέλος στο καθεστώς τρομοκρατίας και εργασιακής ανασφάλειας στην «ΚΤΕΛ Θεσσαλονίκης ΑΕ» με τη μετατροπή όλων των συμβάσεων σε αορίστου χρόνου και την εξασφάλιση ουσιαστικών αυξήσεων στους μισθούς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Στολτίδη.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

 Κύριε συνάδελφε, μπορεί να έχετε καλή πρόθεση, αλλά καλό είναι πριν αναγνώσετε την ερώτηση, που προφανώς κάποιος σάς έχει γράψει, χωρίς να δείτε αν το περιεχόμενό της είναι αληθινό, να ρωτήσετε αν έχει αυξηθεί η μισθοδοσία στη συγκεκριμένη επιχείρηση ή έχει μειωθεί. Από τα στοιχεία που προκύπτουν σε σχέση με το 2023, η μισθοδοσία έχει αυξηθεί κατά 3,8 εκατομμύρια ευρώ, δηλαδή 32,98% αύξηση, 11,1 εκατομμύρια το 2023, 14,8 εκατομμύρια το 2024. Άρα η αύξηση έχει πάει ολόκληρη στους μισθούς των εργαζομένων. Αυτό ως προς το δεύτερο σκέλος της ερώτησής σας.

Ως προς το πρώτο σκέλος, υπενθυμίζω την παράγραφο 2 του άρθρου 25 του ν.5038/2023 που λέει: «Οι οδηγοί κάθε είδους μεταφορικού μέσου υποχρεούνται να μην δέχονται για μεταφορά πρόσωπα τα οποία δεν είναι εφοδιασμένα με τα απαιτούμενα ταξιδιωτικά έγγραφα ή δεν έχουν υποστεί τον κανονικό αστυνομικό έλεγχο». Αυτό λέει ο νόμος που ψηφίστηκε από το Ελληνικό Κοινοβούλιο με στόχο να μην μεταφέρονται παράνομοι μετανάστες με οποιοδήποτε μεταφορικό μέσο ανά την Ελλάδα ειδικά σε έναν κλάδο ο οποίος καλώς ή κακώς έχει το στοιχείο της ανωνυμίας μέσα του.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ο κύριος Υπουργός είναι προφανές ότι δεν θέλει να απαντήσει σε τίποτα. Όλα αυτά που είπαμε για τον χαρακτήρα της επιχείρησης είναι για να απαντηθούν τα ερωτήματα. Στα ερωτήματα δεν απαντήσατε τίποτα. Εμείς τα γραπτά μας τα γράφουμε μαζί με τους εργαζομένους, με τα σωματεία τους. Τα δικά σας τα γραπτά τα γράφει η Ευρωπαϊκή Ένωση και οι Οδηγίες της.

Ποια είναι η βάση του ζητήματος; Με τα 30 εκατομμύρια που δίνετε θα είχαμε όλα τα παραπάνω λεωφορεία που χρειάζεται η συγκοινωνία της Θεσσαλονίκης, όλα καινούργια, συλλογική σύμβαση εργασίας για όλους και τεχνική βάση για έλεγχο, για την ασφάλεια του κοινού. Το κέρδος, λοιπόν, είναι πάλι αυτό που σαπίζει τα πάντα. Δηλαδή πήρατε από τους μισθούς, κόψατε από τα οχήματα, κόψατε από την ασφάλεια του λαού και φτιάχνετε κέρδος. Αυτό εσείς το λέτε «υγιή, κερδοφόρα επιχειρηματικότητα» -εμείς το λέμε αρρώστια-, με Οδηγίες φυσικά της Ευρωπαϊκής Ένωσης που όλοι εδώ μέσα προσπαθείτε να καθαγιάσετε, αλλά όλο και λιγότερους -το δείχνουν και τα στοιχεία- μπορείτε να κοροϊδεύετε.

Γι’ αυτά τρέχουν εδώ και έναν ολόκληρο χρόνο οι εργαζόμενοι με το σωματείο τους. Ανακοινώσεις, καλέσματα για συναντήσεις στα υπουργεία, τεχνική επιθεώρηση εργασίας στον ΟΣΕΘ, συνεχώς δίνουν στοιχεία. Δεν γίνεται τίποτα. Φωνάζουν για τα προβλήματα και τους κινδύνους. Εσείς τίποτα! Σας λένε ότι υπάρχουν κίνδυνοι για τους επιβάτες, ότι δεν υπάρχουν τεχνικά βιβλία, δελτία βλαβών στα οχήματα για έλεγχο από την Αστυνομία ώστε εάν γίνει κανένα δυστύχημα να ξέρουν ποιος έφταιγε, ποιος δήλωσε τη βλάβη, ποιος την έφτιαξε, πώς την έφτιαξε. Τίποτα. Είναι μεγάλο θράσος, κύριε Υπουργέ, να μην κάνετε τίποτα για όλα αυτά τα καλέσματα που κάνουν εδώ και έναν χρόνο οι εργαζόμενοι, θέτοντας σε κίνδυνο τη ζωή του λαού μας.

Άλλο ζήτημα. Φωνάζουν για τουαλέτες σε σταθμούς. Δεν γίνεται τίποτα, δεν υπάρχει καμία ανταπόκριση.

Γι’ αυτά τους κυνηγάει η εργοδοσία με απολύσεις -εντάξει, επαναπροσλήφθηκαν- και προσπάθειες δημιουργίας «αντισωματείου».

Όσον αφορά τις αυξήσεις που λέτε, είναι αύξηση και του έργου. Το ξέρουμε από το σωματείο, το ξέρουμε από τους εργαζόμενους. Επαναπροσλήφθηκαν λοιπόν δικαστικά, παρ’ όλα αυτά με όλα αυτά τα χτυπήματα από την εργοδοσία συνεχίζουν να τρέχουν πάλι για όλα αυτά. Επιδικάστηκε να γίνουν αορίστου χρόνου όπως δικαιούνταν. Τρέχουν όμως τώρα για τους υπόλοιπους, για να γίνουν οι υπόλοιποι εκατοντάδες αορίστου χρόνου.

Τι θα κάνετε εσείς γι’ αυτό; Θα μπορούσαμε να πούμε ότι γίνεται και με την «ΕΡΓΑΝΗ». Εδώ καυχιέστε για τα ψηφιακά εργαλεία. Γιατί, πού είναι το πρόβλημα δηλαδή στον έλεγχο της παρακολούθησης των συμβάσεων όταν συμπληρώνονται δύο χρόνια να γίνονται αυτομάτως αορίστου χρόνου οι εργαζόμενοι και να μην υπόκεινται στους εκβιασμούς της εργοδοσίας, να μην είναι όμηροι δηλαδή στην τρομοκρατία της εργοδοσίας; Αυτό λέμε. Αυτή την κατάσταση εσείς την επιβραβεύετε με 4 εκατομμύρια ευρώ παραπάνω, κάτι που δεν έχει κανένα αντίκρισμα ούτε στους μισθούς ούτε στην ασφάλεια κλπ. όπως το θέτουμε στην ερώτηση.

Εμείς καλούμε τους εργαζόμενους και των ΚΤΕΛ και του ΟΑΣΘ να πάρουν τα πράγματα στα χέρια τους, γιατί αν θέσουν σε κίνηση την κοινή τους δύναμη -γιατί είναι κοινά τα συμφέροντά τους, με τον ίδιο τρόπο χτυπιούνται τα συμφέροντα και των μεν και των δε- θα νικήσουν, όπως τόσοι άλλοι που αποφάσισαν να το κάνουν, για να πετύχουν πλήρη και σταθερή εργασία για όλους, συλλογική σύμβαση εργασίας με αυξήσεις στους μισθούς και βέβαια αστική συγκοινωνία φθηνή, ποιοτική και ασφαλή για τον λαό, που με το κυνήγι του κέρδους το οποίο υπηρετείτε δεν πρόκειται να έρθει ούτε στη Δευτέρα Παρουσία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Στολτίδη.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Επαναλαμβάνω τα στοιχεία, κύριε Πρόεδρε, διότι ο συνάδελφος είναι εγκλωβισμένος στις παρωπίδες της κομμουνιστικής προπαγάνδας και αρνείται να δει την πραγματικότητα.

Σας ξαναλέω, ζητήστε επίσημα τα στοιχεία της μισθοδοσίας, δηλαδή τα χρήματα που μπαίνουν κάθε μήνα στους λογαριασμούς για τους μισθούς των εργαζομένων: το 2023 11,1 εκατομμύρια, το 2024 14,8 εκατομμύρια, αύξηση 3,7 εκατομμύρια ευρώ, όλα στους μισθούς των εργαζομένων, αύξηση 32%. Η αύξηση την οποία εγκρίναμε εμείς είναι 17%, δηλαδή περίπου η μισή.

Όλα αυτά τα χρήματα λοιπόν πάνε στους μισθούς τους και θέλω πραγματικά να μου πείτε ειλικρινά, να μας υποδείξετε: υπάρχει μία κομμουνιστική χώρα σε αυτόν τον πλανήτη που να έχει υψηλότερους μισθούς από αυτούς που δίνει αυτή η επιχείρηση; Υπάρχει; Δεν υπάρχει είναι η απάντηση.

**ΛΕΩΝΙΔΑΣ ΣΤΟΛΤΙΔΗΣ:**…(Δεν ακούστηκε)

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εγώ, όπως και σε άλλους κλάδους, ενθαρρύνω τους εργαζομένους να καταγγέλλουν προβλήματα σαν όλα αυτά που είπατε. Δεν αποτελεί αντικείμενο της ερώτησής σας. Υποβάλετε στον κοινοβουλευτικό έλεγχο συγκεκριμένα μια καταγγελία για τα υπόλοιπα.

Ως προς τους μισθούς κάνετε λάθος. Κι ως προς τα υπερκέρδη τα οποία λέτε για τους μετόχους, έχω επίσης από τον ισολογισμό τα στοιχεία για τα κέρδη. Ξέρετε πόσο είναι το μέρισμα τον μήνα για τους μετόχους; Είναι 255 ευρώ το μέρισμα κάθε μήνα για τους μετόχους αυτής της επιχείρησης. Αυτό είναι το υπερκέρδος!

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις».

Έχει υποβληθεί ένσταση περί αντισυνταγματικότητας των άρθρων 18 και 19 του νομοσχεδίου από την Πρόεδρο κυρία Ζωή Κωνσταντοπούλου και τους Βουλευτές της Πλεύσης Ελευθερίας. Ξεκινάμε, λοιπόν, τη διαδικασία της αντισυνταγματικότητας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο για ένα λεπτό επί της διαδικασίας ως Κοινοβουλευτικός;

**ΠΡΟΕΔΡΕΥΩΝ (Αθανάσιος Μπούρας):** Ορίστε.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, χθες καθ’ όλη τη διάρκεια της συζήτησης αιωρείτο στην Αίθουσα για αυτήν την πραγματικά τραγική περίπτωση του γονιού ενός από τα 57 θύματα του εγκλήματος των Τεμπών που συνεχίζει απεργία πείνας και δίψας ζητώντας το αυτονόητο, κατηγορηθήκαμε από τον Υπουργό κ. Φλωρίδη ότι αυτήν την υπόθεση προσπαθούμε να την εκμεταλλευθούμε πολιτικά, να εκμεταλλευθούμε πολιτικά τον ανθρώπινο πόνο, συνηθισμένος ή εθισμένος ίσως ο Υπουργός Δικαιοσύνης από αυτού του είδους τις τακτικές.

Σήμερα βλέπει το φως της δημοσιότητας μια δημόσια παρέμβαση του πρώην Πρωθυπουργού κ. Αντώνη Σαμαρά για το ίδιο θέμα και θα ήθελα στη διάρκεια αυτής της διαδικασίας, αν επιτέλους υπάρχει πολιτική και ανθρώπινη ευαισθησία από τον κ. Φλωρίδη και αν έστω κάπου κάνουμε λάθος να τον κατηγορούμε γι’ αυτόν τον πολιτικό και κυνικό σαδισμό και τον λαϊκισμό της νομοθέτησης, να μας πει εάν θεωρεί ότι η παρέμβαση ενός ανθρώπου που έχασε το παιδί του 34 ετών πριν από λίγες εβδομάδες εντάσσεται μέσα στην κατηγορία που αποδίδει ο κ. Φλωρίδης, ότι όποιος ζητάει και θέτει το θέμα να πάει να ακούσει τον άνθρωπο που μπροστά στον ναό της Δημοκρατίας στερείται φαγητό και νερό….

**ΠΡΟΕΔΡΕΥΩΝ (Αθανάσιος Μπούρας):** Παρακαλώ ολοκληρώστε. Δεν είναι διαδικασία αυτή, είναι ουσία, να το πω με άλλη λέξη.

**ΧΡΗΣΤΟΣ ΓΙΑΝΝΟΥΛΗΣ:** Τελειώνω. Θέλω να τον ρωτήσω, αν έχει το πολιτικό θάρρος να απαντήσει,…

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό και το ερώτημα.

**ΧΡΗΣΤΟΣ ΓΙΑΝΝΟΥΛΗΣ:**...εάν η δήλωση του κ. Σαμαρά εμπίπτει στις κατηγορίες ότι επιχειρεί να έχει πολιτικό όφελος από την παρέμβαση που κατηγορεί την Κυβέρνηση.

**ΠΡΟΕΔΡΕΥΩΝ (Αθανάσιος Μπούρας):** Θα μπορούσατε αυτό να το πείτε κατά τη διαδικασία όταν θα πάρετε τον λόγο ως Κοινοβουλευτικός Εκπρόσωπος. Εγώ νόμιζα ότι ήταν διαδικαστικό θέμα, αλλά δεν ήταν καθόλου διαδικαστικό.

**ΧΡΗΣΤΟΣ ΓΙΑΝΝΟΥΛΗΣ:** Δεν θα πάρω πάλι τον λόγο. Θα αντιλέξει ο κ. Καλαματιανός.

**ΠΡΟΕΔΡΕΥΩΝ (Αθανάσιος Μπούρας):** Η διαδικασία είναι διαδικασία, η λέξη η ίδια έχει ετυμολογία.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, σέβομαι τη διαδικασία, αλλά σέβομαι και την ανθρώπινη έννοια.

**ΠΡΟΕΔΡΕΥΩΝ (Αθανάσιος Μπούρας):**  Ναι, αλλά αφού θα πάρετε τον λόγο, Κοινοβουλευτικός Εκπρόσωπος είστε, τώρα στην αντισυνταγματικότητα μπορούσατε να το θέσετε, δεν θα σας εμπόδιζε κανείς.

**ΧΡΗΣΤΟΣ ΓΙΑΝΝΟΥΛΗΣ:** Μια απάντηση ας τη δώσει. Παίζει ο Σαμαράς πολιτικά παιχνίδια με τον απεργό πείνας;

**ΠΡΟΕΔΡΕΥΩΝ (Αθανάσιος Μπούρας):**  Έγινε παρ’ όλα ταύτα αντιληπτό και ακούστηκε.

Έχω ήδη αναφέρει ότι έχει υποβληθεί ένσταση αντισυνταγματικότητας για τα άρθρα 18 και 19 και σύμφωνα με την παράγραφο 2 του άρθρου 100 του Κανονισμού της Βουλής θα εφαρμόσουμε τη διαδικασία που προβλέπεται.

 Ο λέγων θα πάρει πρώτα τον λόγο και είναι η Πρόεδρος της Πλεύσης Ελευθερίας, η κ. Κωνσταντοπούλου, ο αντιλέγων από την πλευρά της Κυβέρνησης και της Κοινοβουλευτικής Πλειοψηφίας, ο κ. Καιρίδης, θα πάρει τον λόγο και στη συνέχεια, θα πάρουν τον λόγο όσοι εκ των Προέδρων των Κοινοβουλευτικών Ομάδων επιθυμούν ή οι Κοινοβουλευτικοί Εκπρόσωποι και θα κλείσει η διαδικασία με την τοποθέτηση επί της αντισυνταγματικότητας του Υπουργού, για να προβούμε στην προβλεπόμενη έγερση επί της αντισυνταγματικότητας. Ο λόγος θα είναι για πέντε λεπτά, όπως προβλέπεται και το γνωρίζετε πάρα πολύ καλά.

Τον λόγο έχει πρώτη η λέγουσα, η Πρόεδρος της Πλεύσης Ελευθερίας, η κ. Ζωή Κωνσταντοπούλου η οποία και καλείται στο Βήμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ, κύριε Πρόεδρε.

Η Πλεύση Ελευθερίας αισθάνεται μεγάλη ευθύνη και συγκίνηση για το γεγονός ότι όλο το τελευταίο διάστημα, με αφορμή μια φοβερή τραγωδία και ένα αδιανόητο έγκλημα, κακούργημα κατά της ανθρώπινης ζωής, αλλά και κατά άλλων εννόμων αγαθών, η ελληνική κοινωνία έχει κινητοποιηθεί με τρόπο καθηλωτικό, διεκδικώντας αυτό το οποίο το Σύνταγμα επιτάσσει, αυτό το οποίο το Σύνταγμα ορίζει, ότι δηλαδή όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα, η αρχή της λαϊκής κυριαρχίας που διέπει την άσκηση κάθε εξουσίας.

Στον τόπο μας, στη χώρα μας, δυστυχώς με τον πιο τραγικό και ανατριχιαστικό τρόπο, βιώνουμε εδώ και μεγάλο διάστημα την καταστρατήγηση αυτής της αρχής, τις διαρκείς παρεμβάσεις στη δικαστική εξουσία, τη διαρκή ενεργοποίηση και πολυπραγμοσύνη μιας Κυβέρνησης, η οποία θέλει να ελέγχει και να στραγγαλίσει τη δικαστική λειτουργία, καταστρατηγώντας τις αρχές του Συντάγματος που αφορούν τη δικαστική προστασία, αλλά και την ανεξαρτησία της Δικαιοσύνης και όλων των λειτουργιών.

Στο άρθρο 20 ορίζεται: «Καθένας έχει δικαίωμα στην παροχή έννομης προστασίας από τα δικαστήρια και μπορεί να αναπτύξει σε αυτά τις απόψεις του για τα δικαιώματα ή συμφέροντά του, όπως νόμος ορίζει. Το δικαίωμα της προηγούμενης ακρόασης του ενδιαφερομένου ισχύει και για κάθε διοικητική ενέργεια ή μέτρο που λαμβάνεται σε βάρος των δικαιωμάτων ή συμφερόντων του».

Ενώ στο άρθρο 26 του Συντάγματος ορίζεται η ανεξαρτησία της δικαστικής λειτουργίας: «Η δικαστική λειτουργία ασκείται από τα δικαστήρια. Οι αποφάσεις τους εκτελούνται», όχι στο όνομα της Κυβέρνησης, όχι στο όνομα των συμφερόντων, όχι στο όνομα των υπόλογων Υπουργών της Κυβέρνησης.

Γεια σας, κύριε Βορίδη και κύριε Αυγενάκη. Είστε στους ελάχιστους παρόντες σήμερα για να μην σηκωθείτε, φαντάζομαι, για την ψηφοφορία επί της αντισυνταγματικότητας. Απονέμεται λοιπόν η δικαιοσύνη όχι στο όνομά σας, κύριοι, αλλά στο όνομα του ελληνικού λαού.

Στο δε άρθρο 97 του Συντάγματος ορίζεται καθαρά η πιο προσφυής έκφανση της λαϊκής κυριαρχίας στην απονομή της ποινικής δικαιοσύνης, η συμμετοχή πολιτών, λαϊκών δικαστών, στην απονομή της δικαιοσύνης. Τα κακουργήματα και τα πολιτικά εγκλήματα δικάζονται από μικτά ορκωτά δικαστήρια που συγκροτούνται από τακτικούς δικαστές και ενόρκους, όπως νόμος ορίζει.

Όλες αυτές οι αρχές καταστρατηγούνται και παραβιάζονται από τις διατάξεις αυτού του εκτρωματικού νομοθετικού πονήματος που έφερε ο γνωστός-άγνωστος παρεμβαίνων στην ανοικτή ανακριτική διαδικασία του εγκλήματος των Τεμπών, ο Υπουργός Δικαιοσύνης Φλωρίδης.

Και τι επιδιώκει με το άρθρο 18; Την περιστολή των δικαιωμάτων του κατηγορουμένου, αλλά και την περιστολή των δικαιωμάτων του θύματος. Ποιων δηλαδή; Των οικογενειών των θυμάτων του εγκλήματος των Τεμπών, των ανθρώπων που παρακολουθούνταν και μάλλον παρακολουθούνται και σήμερα και μάλλον ανάμεσά τους είναι και πολλοί ή και όλοι οι Βουλευτές της Νέας Δημοκρατίας. Είναι τρομακτικές οι αποκαλύψεις για το σκάνδαλο Μυλωνάκη. Βουλευτές παρακολουθούμενοι και διορθούμενοι εις το ορθόν από τον Υφυπουργό παρά τω Πρωθυπουργώ που τους καλεί να τους πει τι στοιχεία υπάρχουν εναντίον τους από την Ευρωπαϊκή Εισαγγελία, αλλά και Εισαγγελείς παρακολουθούμενοι την ώρα που διεξάγουν ευαίσθητες έρευνες.

Το άρθρο 18 του νομοσχεδίου πάσχει από αντισυνταγματικότητα, γιατί επιχειρεί την παραβίαση του δικαιώματος πρόσβασης στο υλικό της δικογραφίας, την παραβίαση του δικαιώματος ακρόασης των διαδίκων και μάλιστα των κατηγορουμένων, αλλά και των θυμάτων, των παρισταμένων για την υποστήριξη της κατηγορίας, την παραβίαση της διάκρισης των εξουσιών, αλλά και την παραβίαση της αρχής της ανεξαρτησίας της Δικαιοσύνης, η οποία επιδιώκετε να ποδηγετηθεί.

Όπως εξήγησα και χθες, αυτό το άρθρο έρχεται στις 4 Σεπτεμβρίου, δηλαδή όταν ο Ανακριτής της υπόθεσης του εγκλήματος των Τεμπών έχει επιχειρήσει να κλείσει άρον άρον τη δικογραφία αναγγέλλοντας το πέρας της ανάκρισης και καλώντας τους παριστάμενους για την υποστήριξη της κατηγορίας, τα θύματα, Παρασκευή μεσημέρι 29 Αυγούστου που δεν λειτουργεί καμία ποινική διαδικασία, όπως ξέρουμε όσοι είμαστε δικηγόροι.

Παρασκευή λοιπόν 29 Αυγούστου κάλεσε τα θύματα να λάβουν γνώση της δικογραφίας και από την Τρίτη 2 Σεπτεμβρίου μέχρι τη Δευτέρα 8 Σεπτεμβρίου ο Ανακριτής εξαφανίστηκε, από τις 2 Σεπτεμβρίου μέχρι τις 8 Σεπτεμβρίου ο Ανακριτής δεν πήγε στο γραφείο του και εγώ που τον καλούσα και ρωτούσα «Μα, πότε θα είναι η δικογραφία εκεί και ο Ανακριτής εκεί, για να ασκήσουμε το δικαίωμα λήψης αντιγράφων, αλλά και επισκόπησης της δικογραφίας στη φυσική της μορφή» λάμβανα την απάντηση «Θα είναι από Δευτέρα 8 Σεπτεμβρίου».

Και 8 Σεπτεμβρίου τι έκανε ο Ανακριτής; Μου απάντησε στο τηλέφωνο στις 10.30΄ ότι 12.30΄ θα μας δεχθεί και αμέσως μετά, πριν προλάβει να πάει 11.00΄, κλείδωσε το γραφείο και έφυγε. Η δικογραφία στα χέρια γραμματέων και αστυνομικών για να παραδοθεί δήθεν στον Εισαγγελέα ο οποίος απουσίαζε, τον Εισαγγελέα Εφετών Λάρισας.

Και τι έγινε λοιπόν στις 8 Σεπτεμβρίου; Τα θύματα, οι οικογένειες των θυμάτων στην υπόθεση των Τεμπών δεν μπόρεσαν ούτε τότε να λάβουν γνώση και αντίγραφα της δικογραφίας.

Δεν μπόρεσαν ούτε τότε να λάβουν γνώση και αντίγραφα της δικογραφίας. Δεν μπόρεσαν ούτε στην Εισαγγελία Εφετών να δουν την δικογραφία, γιατί η δικογραφία αγνοείτο και αγνοείτο επίσης και ο Εισαγγελέας Εφετών.

Έχουν συμπληρωθεί είκοσι μέρες από την ώρα που υποτίθεται ότι θα είχαν δικαίωμα τα θύματα στην υπόθεση του εγκλήματος των Τεμπών να λάβουν γνώση της δικογραφίας και δεν έχουν λάβει γνώση και εμποδίζονται και έχουν καταμηνύσει και τον Ανακριτή και τον Εισαγγελέα.

Ήρθε, λοιπόν, ο κ. Φλωρίδης να φέρει μια διάταξη που δικαιολογεί αυτήν τη μεταχείριση των οικογενειών των θυμάτων και δικαιολογεί ακόμη-ακόμη και το να μην λάβουν ποτέ γνώση οι οικογένειες, στοιχείων της δικογραφίας. Είναι αντισυνταγματική αυτή η διάταξη, για τους λόγους που εξήγησα, για τον λόγο ότι προσβάλλει ευθέως το δικαίωμα σε δίκαιη δίκη, κατά το άρθρο 6 παράγραφος 3 της ΕΣΔΔΑ, δηλαδή, το υπέρ νομοθετικής ισχύος ανθρώπινο δικαίωμα κάθε προσώπου να δικάζεται δίκαια, από αμερόληπτο δικαστήριο και να έχει πρόσβαση σε συνθήκες ισότητας των όπλων στη δικογραφία.

Είναι προκλητικό αυτό το οποίο επιχείρησε χθες ο κ. Φλωρίδης. Τι δηλαδή; Να πει ότι η Αντιπολίτευση -εμείς όλοι, γιατί ολόκληρη η Αντιπολίτευση αντιτάχθηκε στο άρθρο αυτό- θέλουμε, λέει, να προστατεύσουμε τους κακοποιούς. Θέλει η Αντιπολίτευση να προστατέψει τους κακοποιούς. Ποιους κακοποιούς, κύριε Βορίδη; Ποιους κακοποιούς, κύριε Αυγενάκη;

Μιας και είστε μέσα εδώ -θα τα καταθέσω και στα Πρακτικά- διαβάζω: «Νέος διάλογος για το σκάνδαλο ΟΠΕΚΕΠΕ, «Πετάξτε την Ευρωπαία Εισαγγελέα»».

Λέει ο Ξυλούρης Γιώργος ή άλλως «φραπές»: «Έχει ένα υπόμνημα και πάει στον Φλωρίδη…», είναι ευκαιρία να απαντήσετε σε αυτά, κύριε Φλωρίδη «…και καπάκι στο γραφείο του Μητσοτάκη. Μάγκες, αυτή είναι η αλήθεια. Εάν θέλετε να με στηρίξετε, πετάξτε την Ευρωπαία πέρα. Τα έχουν βρει, τα έχουν κάνει αυτά. Δεν θέτε; Πληρώνω τα 30 και φεύγω. Και του λέω πολύ καλά κάνεις, δεν πάει.».

Το καταθέτουμε στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Νέα Δημοκρατία εχθές επέβαλε να μην κληθεί ο «φραπές», ούτε ο Φλωρίδης.

Έτερος διάλογος: «Μην μας αφήσει και φύγει ο Αυγενάκης». Ακούτε, κύριε Αυγενάκη; «Μην μας αφήσει και φύγει ο Αυγενάκης. Τι θα γίνει;».

Απαντάει πάλι ο γνωστός «Ξ», ο Ξυλούρης, δηλαδή, «φραπές»: «Όχι, ρε. Μου είπε ο Μάκης μέχρι κόκκαλο. Μου είπε ο Μάκης…» -εσείς, κύριε Βορίδη- «… στείλ’ τονε, μου λέει, σε εμένα αύριο, δηλαδή σήμερα. Και πήρε και τον Φλωρίδη.» Εσάς κύριε Φλωρίδη, εσάς! «Αν δεν ξεκωλώσουν τώρα την Παπανδρέου, από εκεί, έχουμε θέμα. Κατάλαβες;».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιους κακοποιούς θέλει να προστατεύσει η Αντιπολίτευση, κύριε Φλωρίδη; Αυτούς που μιλάνε με τον Μάκη που έχει μιλήσει με τον Φλωρίδη και θέλουν να ξεκωλώσουν την Ευρωπαία Εισαγγελέα που ξέρει η Κυβέρνηση ότι έχει πιάσει διαλόγους για τον ΟΠΕΚΕΠΕ; Που ξέρει ο κ. Μυλωνάκης και καλεί στο Μαξίμου Βουλευτές, τον κ. Μπουκώρο, που το είπε δημόσια ότι τον κάλεσα στο Μαξίμου και του είπε έχει πιαστεί το κινητό σου -το τάδε κινητό- και υπάρχουν συνομιλίες και δεν θα γίνεις Υπουργός, ενώ ήθελε ο Μητσοτάκης να σε κάνει;

Πότε; Πότε; Το 2024, όταν έπρεπε να είναι εντελώς άγνωστο και απόρρητο το περιεχόμενο των εισαγγελικών ερευνών. Κι εσείς το ξέρατε, ο κ. Μυλωνάκης το ήξερε, ο κ. Μητσοτάκης προφανώς το ήξερε και καλούσατε Βουλευτές να τους διαχειριστείτε. Και δεν ξέρουμε και γιατί άλλα πράγματα καλεί Βουλευτές ο κ. Μυλωνάκης. Θα περιμένω να μάθω αν θα απαντήσει στην επίκαιρη ερώτησή μου, γιατί σήμερα δεν απάντησε, προχθές δεν απάντησε και το πρωί που μίλησα με την Υπηρεσία του Κοινοβουλευτικού Ελέγχου δεν υπάρχει απάντηση αν θα απαντήσει ο κ. Μυλωνάκης. Πάντως εσείς τον προστατεύσατε να μην έρθει στη Βουλή. Η Αντιπολίτευση προστατεύει τους κακοποιούς;

Άλλος διάλογος: «Καταλαβαίνεις έτσι; Θα πάει βάσει του Ηρακλείου τα ίδια, τι είχαμε τι χάσαμε. Τέσσερις χρονιές από 120, 500 χιλιάρικα στα σπίτια μας.». Τα δικά σας άτομα είναι αυτά, οι κακοποιοί που συνδέονται και ήταν μέλη του κόμματός σας. «Δεν υπάρχουν δικαιώματα, τελειώνουμε. Δηλαδή αυτή η Τυχεροπούλου ρε μ…., ειλικρινά αν την είχα σκοτώσει, τώρα θα ήμουν έξω.». Ακούτε, κύριε Φλωρίδη; «Αν την είχα σκοτώσει, τώρα θα ήμουν έξω», λέει για την βασική μάρτυρα, για τη μάρτυρα-κλειδί και συνεργάτιδα της Ευρωπαίας Εισαγγελέως, την κυρία Τυχεροπούλου. Η Αντιπολίτευση θέλει να προστατεύσει τους κακοποιούς ή εσείς προστατεύετε τους κακοποιούς; «Θα είχαν φάει και ένα πενηντάρι οι δικηγόροι και είμαστε εντάξει.».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, λοιπόν, ξεκάθαρο ότι στόχος σας είναι να αποκλείσετε ιδίως τα θύματα και μάλιστα τα θύματα μεγάλων υποθέσεων, τις οποίες η δικαιοσύνη εξετάζει και οι οποίες εμπλέκουν την Κυβέρνηση στην υπόθεση του εγκλήματος των Τεμπών, στην υπόθεση του εγκλήματος των υποκλοπών, στην υπόθεση του εγκλήματος της Πύλου. Και εκεί θα βάλετε θέματα εθνικής ασφάλειας για να μην υπάρχει πρόσβαση.

Πρόκειται για αντισυνταγματική διάταξη, διάταξη που παραπέμπει στα δικαστήρια του Γκουαντάναμο, σε αυτά τα κολαστήρια όπου δεν υπήρχαν δικαιώματα για τους λεγόμενους εσωτερικούς εχθρούς. Πρόκειται για διάταξη την οποία φέρνετε, προκειμένου να οριοθετήσετε, να κανοναρχήσετε, να στραγγαλίσετε την ποινική έρευνα που αφορά αυτά τα εγκλήματα με πρώτο το έγκλημα των Τεμπών για το οποίο σήμερα μόλις, σήμερα μόλις 19 Σεπτεμβρίου, σήμερα κληρώθηκε το πρωί, πριν από δύο ώρες, το Δικαστικό Συμβούλιο για την περίπτωση του πρώην Υπουργού Υποδομών και Μεταφορών Κώστα Καραμανλή.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ. Θα πάρετε ξανά τον λόγο εξάλλου ως Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, θα ολοκληρώσω σε δύο τρία λεπτά.

Είναι εξάλλου καταπληκτικό: Στις 18 Ιουνίου ελήφθη η απόφαση να μην συγκροτηθεί προανακριτική επιτροπή, από εσάς, για τα κακουργήματα της αφαίρεσης των ζωών πενήντα` επτά ανθρώπων και φτάσαμε να συγκροτήσετε Προανακριτική Επιτροπή μόνον για ένα πλημμέλημα παράβασης καθήκοντος και φτάσαμε τρεις μήνες και μία μέρα μετά για να συγκροτηθεί το Δικαστικό Συμβούλιο. Τέτοια επίσπευση!

Έρχομαι σύντομα στο άρθρο 19. Με το άρθρο 19 είναι ξεκάθαρο ότι επιχειρείτε από τη μία να δώσετε νομιμοφάνεια στην επιχείρηση την οποία διεξάγετε, την επιχείρηση προστασίας επίορκων λειτουργών με τους οποίους η Κυβέρνηση συνεννοείται, διαλέγεται και διαπλέκεται για να χειρίζονται υποθέσεις με βάση τα συμφέροντα σας και έχουν καταγγελθεί τέτοιοι λειτουργοί και έχουν καταμηνυθεί, ιδίως από τα θύματα και τις οικογένειές τους στην υπόθεση του εγκλήματος των Τεμπών.

Φέρνετε λοιπόν, μια διάταξη φωτογραφική, η οποία προβλέπει ότι στην αρμοδιότητα του Τριμελούς Πλημμελειοδικείου θα ενταχθούν τα αδικήματα βίας κατά δικαστικών προσώπων, αθέμιτης επιρροής σε δικαστικούς λειτουργούς και της υπόθαλψης παρεμπόδισης της δικαιοσύνης.

Ιδίως στο δεύτερο αδίκημα, της αθέμιτης επιρροής σε δικαστικούς λειτουργούς που θα έπρεπε να χρησιμοποιείται για τις δικές σας παρεμβάσεις στη δικαιοσύνη, το αξιοποιείτε όλο το τελευταίο διάστημα, σε συνεργασία με επίορκους δικαστές, για να ποινικοποιήσετε τη μαχόμενη υπεράσπιση και δικηγορία, αλλά και τη δράση των θυμάτων και των οικογενειών που έχουν ζητήσει έννομη προστασία απέναντι σε παρανομίες του Ανακριτή της υπόθεσης των Τεμπών, του Εισαγγελέα Εφετών Λάρισας και άλλων λειτουργών.

Μάλιστα, δεν κρύβεστε. Ο ίδιος ο αδερφός σας, την ώρα που φέρνετε αυτήn τη διάταξη, αρθρογραφεί στην Εφημερίδα «Η ΚΑΘΗΜΕΡΙΝΗ» λέγοντας τι; Λέγοντας τι; Αρθρογραφεί, λέγοντας ότι πρέπει να διωχθούν αυτοί που μηνύουν δικαστές μας. Μα, στην υπόθεση του εγκλήματος των Τεμπών, κατεξοχήν υπάρχουν επανειλημμένες μηνύσεις, και άλλα διαβήματα και διαρκής εγρήγορση των γονιών και των οικογενειών, που μπαίνουν μπροστά με το σώμα τους, με τη ζωή τους.

Ο Πάνος Ρούτσι είναι εδώ δίπλα μας στο Σύνταγμα και κάνει απεργία πείνας μέχρι να εγκριθούν τα αιτήματα των οικογενειών, να ξεθάψουν τα παιδιά τους για να έχουν πρόσβαση στην αλήθεια.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ να κλείσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έχετε πάρει τετραπλάσιο χρόνο από αυτόν που δικαιούστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πάρα πολύ, κύριε Πρόεδρε.

Ολοκληρώνω, λοιπόν, λέγοντας τα εξής. Η διάταξη αυτή παραβιάζει ευθέως, απροσχημάτιστα την αρχή της λαϊκής κυριαρχίας, την αρχή της ανεξαρτησίας της δικαιοσύνης, την αρχή της διάκρισης των εξουσιών, την αρχή του δικαιώματος στην υπεράσπιση, αλλά και το άρθρο 97 του Συντάγματος που ορίζει ξεκάθαρα ότι κακουργήματα και πολιτικά εγκλήματα, όπως ασφαλώς είναι αδικήματα που φέρονται ότι στρέφονται κατά της δικαστικής λειτουργίας, δικάζονται όχι από το τριμελές πλημμελειοδικείο, αλλά από μικτά ορκωτά δικαστήρια.

Η Πλεύση Ελευθερίας ζητεί να κηρυχθεί αντισυνταγματική η διάταξη του άρθρου 19, αντισυνταγματική η πρόβλεψη του άρθρου 18. Και ζητεί αυτό το οποίο ολόκληρη η κοινωνία διεκδικεί: ανεξάρτητη, αχειραγώγητη, αμερόληπτη, αληθινή δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους της Νέας Δημοκρατίας ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, κυρίες και κύριοι συνάδελφοι, θα ξεκινήσω με τη δυσάρεστη παρατήρηση ότι για μία ακόμη φορά η Αρχηγός της Πλεύσης Ελευθερίας παραβίασε βάναυσα τον Κανονισμό και τον χρονικό περιορισμό του, παραβιάζοντας ταυτόχρονα τα δικαιώματα όλων ημών που περιμένουμε υπομονετικά να μιλήσουμε. Όμως, ακόμη περισσότερο δεν μας σεβάστηκε. Θα σας μιλήσω τελείως αληθινά και από καρδιάς. Ο πατέρας μου πέθανε το 2018, έχοντας ταλαιπωρηθεί για πάρα πολλά χρόνια από άνοια και ταλαιπωρώντας και τη μητέρα και όλους εμάς που τον φροντίζαμε με πολλή αγάπη. Καταλάβαμε το πρόβλημα χρόνια πριν, όταν άρχισε να επαναλαμβάνει τα ίδια και τα ίδια.

Εσείς, κυρία Κωνσταντοπούλου, δεν πάσχετε από άνοια, αλλά δεν πάσχουμε ούτε εμείς από άνοια. Και θα αποκαλύψω την αθλιότητα την οποία κάνετε σήμερα. Πρώτα από όλα, μας είπατε αυτά ακριβώς που μας είπατε και χθες, ακριβώς verbatim. Ήρθα εγώ εδώ για να μιλήσουμε για το άρθρο 19. Δεν αναφερθήκατε καθόλου στο άρθρο 19, μα καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν με ακούσατε.

**ΔΗΜΗΤΡΙΟΣ ΚΑΙΡΙΔΗΣ:** Από τα εικοσιένα λεπτά της ομιλίας σας το προσπεράσατε στα τριάντα δευτερόλεπτα. Και δεν είναι τυχαίο ότι δεν αναφερθήκατε στο άρθρο 19, γιατί το άρθρο 19 δεν έχει από καμία πλευρά, από όπου και να το κοιτάξει κάποιος, οποιαδήποτε αντισυνταγματική διάσταση, ούτε υποψία, ούτε υπόνοια. Διότι το να μεταφέρεις δικαστική ύλη από το μονομελές στο τριμελές πλημμελειοδικείο το μόνο που κάνει είναι να προστατεύει έτι περαιτέρω τη διαδικασία και τα δικαιώματα των κατηγορουμένων. Δεν αναφερθήκατε καθόλου στο άρθρο 19. Αναφερθήκατε ξανά στο άρθρο 18.

Μα, κυρία Κωνσταντοπούλου, το άρθρο 18, το συζητήσαμε εχθές. Τόσο πολύ μας υποτιμάτε; Τόσο πολύ μας θεωρείτε ότι είμαστε εδώ ηλίθιοι; Ο ΣΥΡΙΖΑ δεν κατέθεσε χθες πρόταση αντισυνταγματικότητας για το άρθρο 18; Εγώ δεν αναφέρθηκα στο άρθρο 18 γιατί είναι συνταγματικό; Ολόκληρη κουβέντα δεν κάναμε για το άρθρο 18 χθες; Προς τι να ξαναγίνει αυτή η συζήτηση σήμερα, για να ξανά μαζευτούμε όλοι, ωσάν να μην έχουμε κάτι καλύτερο να κάνουμε, να προχωρήσουμε τη διαδικασία, να σεβαστούμε τον ελληνικό λαό που μας παρακολουθεί;

Και αυτή η απέλπιδα προσπάθεια να τα συνδέσετε όλα με τα Τέμπη! Καταλαβαίνω ότι πέφτετε στις δημοσκοπήσεις. Πιάσετε το διψήφιο με τα Τέμπη. Βλέπετε τώρα ότι τελείωσε η ανάκριση. Αντί να δώσουμε συγχαρητήρια σε αυτόν τον άξιο δικαστικό λειτουργό, ο οποίος σε αυτήν την τεράστια ύλη των χιλιάδων σελίδων κατάφερε σε δυόμισι χρόνια να κλείσει την υπόθεση και να την παραπέμψει επιτέλους στο ακροατήριο για να δικαστούν οι ένοχοι, όπως ζητάει το κοινό περί δικαίου αίσθημα, εσείς αντιδράτε; Τη θέλετε ανοικτή; Τη θέλετε σε εκκρεμότητα για να σπεκουλάρετε, για να κερδοσκοπείτε πολιτικά, ενδεχομένως, όχι μόνο πολιτικά;

Δεν υπάρχει καθόλου ντροπή μέσα σας; Έχει παρέλθει το δεκαοκτάμηνο. Οι ένοχοι δεν πρέπει να καθίσουν στο εδώλιο; Δεν πρέπει εμείς να συγχαρούμε τους ανακριτές, τους δικαστικούς λειτουργούς για τη δουλειά που κάνανε, που πάει επιτέλους εκεί που πρέπει να πάει, στον φυσικό δικαστή, και να υπάρξει απόφαση και καταδίκη των ενόχων; Τη θέλετε διαρκώς ανοικτή; Υποβάλετε μηνύσεις εναντίον των δικαστικών λειτουργών. Έρχεστε εδώ, τους σπιλώνετε ανερυθρίαστα, ενώ δεν μπορούν να απαντήσουν, και τους διαπομπεύετε από το πρωί έως το βράδυ, για να κάνετε τι; Να πάτε το 8% στο 10%; Και είσαστε εσείς κήρυκας του δικαίου;

Αναφέρει η διάταξη του άρθρου 18 ότι ο κατηγορούμενος μπορεί να προσβάλει την απόφαση για μη πρόσβαση σε μέρος της δικογραφίας. Εσείς είσαστε συνήγορος του κατηγορούμενου ή της πολιτικής αγωγής στα Τέμπη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς είστε του κατηγορούμενου.

**ΔΗΜΗΤΡΙΟΣ ΚΑΙΡΙΔΗΣ:** Εσείς ποιανού είσαστε, για να υπερασπίζεστε με τόσο πάθος το δικαίωμα του κατηγορουμένου; Μας έχετε μπερδέψει. Είσαστε με τα θύματα ή με τους θύτες; Με ποιους είστε επιτέλους;

(Χειροκροτήματα από την πτέρυγα της Νέας Δημοκρατίας)

 Που καθόμαστε εδώ με τις ώρες και συζητάμε και ξανασυζητάμε προτάσεις αντισυνταγματικότητας όχι μόνο αβάσιμες, αλλά προσχηματικές, καταχρηστικές και ενάντια σε κάθε έννοια λογικής.

Σας είπαμε και σας ξαναείπαμε ότι αυτή η διάταξη του άρθρου 18 πρωτοεισήχθη το ’14, χωρίς τις αυξημένες εγγυήσεις τις οποίες τώρα προβλέπει η νέα διάταξη του κ. Φλωρίδη, σε εφαρμογή Οδηγίας του ’12 από την Ευρωπαϊκή Ένωση. Και όλες οι έννομες τάξεις στην Ευρώπη, πλην της Δανίας, οι υπόλοιπες εικοσιπέντε χώρες, την έχουν, και την έχουν για πολύ συγκεκριμένους λόγους, γιατί πρέπει όταν έχουμε μια υπόθεση τρομοκρατίας ή όταν έχουμε μια υπόθεση οργανωμένου εγκλήματος να προστατεύονται οι μάρτυρες. Και αφορά μόνο την προδικασία. Δεν αφορά τη δίκη.

Στη δίκη ο κατηγορούμενος -για τον οποίο τόσο κόπτεστε, όχι για την πολιτική αγωγή, όχι για τους γονείς, όχι για τους συγγενείς, όχι για τον ελληνικό λαό- έχει πρόσβαση πλήρη στη δικογραφία και δεν μπορεί να καταδικαστεί χωρίς πλήρη πρόσβαση. Το είπαμε και το ξαναείπαμε και το λέει και η διάταξη και το εξηγήσαμε και χθες, και είπαμε ότι όλα αυτά γίνονται από δικαστικά συμβούλια, στη βάση της νομολογίας του Ευρωπαϊκού Δικαστηρίου Ανθρωπίνων Δικαιωμάτων, στη βάση της ΕΣΔΑ, στη βάση του άρθρου εκείνου και του άλλου. Τα είπαμε και τα ξαναείπαμε.

Και αφορά πολύ συγκεκριμένα αδικήματα, για πολύ συγκεκριμένους λόγους, και προκειμένου να αναβαθμίσουμε τις εγγυήσεις και το κράτος δικαίου στη χώρα μας.

Έρχεστε εδώ διαρκώς και επιχειρείτε διαρκώς, τώρα που ξεδιαλύνει η υπόθεση και, όπως σας είπε ο Υπουργός, και όλο αυτό -προσπαθώ να είμαι συγκρατημένος- που στήσατε επί δύο χρόνια στην πλάτη του ελληνικού λαού κατέρρευσε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι! Αθώοι!

**ΔΗΜΗΤΡΙΟΣ ΚΑΙΡΙΔΗΣ:** …, με τα ξυλόλια, με τα βαγόνια που έλειπαν, με τους εκατοντάδες νεκρούς, με τις υπόλοιπες ανοησίες, για να μας πείτε ότι φέρνουμε ειδική διάταξη για να προστατέψουμε ποιους; Ντροπή!

Ταλαιπωρείτε και το Κοινοβούλιο και ευτελίζετε με τον πιο χυδαίο τρόπο τη διαδικασία την κοινοβουλευτική. Και ταλαιπωρείτε όλους μας εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(δεν ακούστηκε).

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ ησυχία για να ολοκληρώσει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Κυρίες και κύριοι συνάδελφοι, για το άρθρο 18 ψηφίσαμε χθες. Δεν χρειάζεται να επαναληφθώ. Εγώ σέβομαι τους συναδέλφους και τον χρόνο σας. Δεν θα σας πω τα ίδια επιχειρήματα που είπα χθες. Είναι στα Πρακτικά.

Υπάρχει το άρθρο 19. Δεν αναφερθήκατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ακούσατε μάλλον.

**ΔΗΜΗΤΡΙΟΣ ΚΑΙΡΙΔΗΣ:** Με πολλή προσοχή και με πάρα πολύ μεγάλη, ιώβειο, υπομονή, και χθες και σήμερα.

Μας κρατήσατε χθες μέχρι αργά το βράδυ μήπως καταθέσετε την πρόταση: Να διαβάσω την πρόταση, να δω μήπως υπάρχει, μήπως έγινε κάτι, ο Φλωρίδης δεν τα ξέρει καλά και έφερε κάτι αντισυνταγματικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προς Θεού!

**ΔΗΜΗΤΡΙΟΣ ΚΑΙΡΙΔΗΣ:** Όσον αφορά το άρθρο 19, πέρσι μεταφέραμε δικαστική ύλη από τα τριμελή στα μονομελή πλημμελειοδικεία στο πλαίσιο της εξοικονόμησης πόρων και της επιτάχυνσης της απονομής δικαιοσύνης. Καλώς κάναμε και είναι μια μεγάλη δικαστική μεταρρύθμιση, η οποία, σε συνεννόηση με μια σειρά από άλλα πράγματα, προχωράει και προχωράει γρήγορα και σωστά.

Υπάρχουν, ωστόσο, κάποια ιδιαίτερα ζητήματα όταν εμπλέκονται δικαστικοί λειτουργοί, ιδιάζουσας σημασίας και βαρύτητας εγκλήματα, τα οποία κατόπιν αυτού του ενός χρόνου και, σε συνεννόηση και με τον δικαστικό και νομικό κόσμο της χώρας, θεωρούμε ότι είναι καλύτερο να επανέλθουν στα τριμελή. Και έρχονται στα τριμελή με τη διάταξη του άρθρου 19.

Πού είναι η αντισυνταγματικότητα; Ποιο είναι το πρόβλημα όταν κάτι από το μονομελές πάει στο τριμελές; Ποιον δουλεύετε εδώ μέσα, κυρία Κωνσταντοπούλου; Ποιον κοροϊδεύετε;

Κάθομαι όλο το βράδυ να καταλάβω πού εδράζεται αυτή η ένσταση αντισυνταγματικότητας και δεν μπορώ να το καταλάβω. Και έχω το μέσο μυαλό, ας πούμε.

Σε κάθε περίπτωση, για όλους αυτούς τους λόγους, όπως και χθες -ακόμα περισσότερο σήμερα-, σας καλώ να απορρίψουμε την πρόταση αντισυνταγματικότητας της Πλεύσης Ελευθερίας. Και καλώ την υπόλοιπη αντιπολίτευση στο πλαίσιο του σεβασμού της κοινοβουλευτικής διαδικασίας και πάνω από όλα του αυτοσεβασμού, διότι κάποιοι εδώ επιχειρούν διαρκώς να εξευτελίσουν θεσμούς και πρόσωπα, να απορρίψουμε σύσσωμη αυτή την καταχρηστική, προσχηματική και απολύτως αβάσιμη ένσταση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Θα πάρουν τον λόγο τώρα όσοι εκ των Κοινοβουλευτικών Εκπροσώπων ζητήσουν τον λόγο.

Τον λόγο έχει η κ. Κουρουπάκη, ξεκινώντας, κατά τον Κανονισμό, από τα τελευταία σε δύναμη κοινοβουλευτικά κόμματα.

Κυρία Κουρουπάκη, ως Κοινοβουλευτικός Εκπρόσωπος της Νίκης, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Σχετικά με την ένσταση αντισυνταγματικότητας της Πλεύσης Ελευθερίας, που αφορά την τροποποίηση του άρθρου 18 του υπό ψήφιση νομοσχεδίου για την προσθήκη της παραγράφου 3 στο άρθρο 100 του Κώδικα Ποινικής Δικονομίας, έχουμε τοποθετηθεί ως κίνημα και δηλώνουμε απερίφραστα και ανεπιφύλακτα ότι είμαστε αντίθετοι με αυτήν τη διάταξη, η οποία αποτελεί οπισθοδρόμηση στον νομικό μας πολιτισμό.

Πρόκειται για μία διάταξη η οποία περιορίζει τα θεμελιώδη και συνταγματικά κατοχυρωμένα δικαιώματα του κατηγορουμένου να έχει πρόσβαση στα πλήρη στοιχεία της δικογραφίας ώστε να υπερασπιστεί τον εαυτό του. Ο αδικαιολόγητος περιορισμός του δικαιώματος αυτού επικρίθηκε από το σύνολο του νομικού κόσμου, δεδομένου ότι παραβιάζει θεμελιώδη δικαιώματα του κατηγορουμένου και κυρίως το δικαίωμα ακρόασης του κατηγορουμένου, όπως αυτό προβλέπεται στο άρθρο 20 του Συντάγματος και άρθρο 6 παράγραφος 6 της ΕΣΔΑ, ενώ θίγει σοβαρά την εγγύηση της δίκαιης δίκης.

Επομένως, συμφωνούμε με την ένσταση αντισυνταγματικότητας της συγκεκριμένης διάταξης, όπως δηλώσαμε και χθες, καθώς έρχεται σε ευθεία αντίθεση με το άρθρο 20 της παραγράφου 1 του Συντάγματος και το κράτος δικαίου.

Για την πτυχή της ένστασης που αναφέρεται στο άρθρο 19 του νομοσχεδίου για την τροποποίηση του άρθρου 115 του Κώδικα Ποινικής Δικονομίας της αρμοδιότητας του μονομελούς πλημμελειοδικείου και την ένταξη των εγκλημάτων της βίας κατά δικαστικών προσώπων, της αθέμιτης επιρροής σε δικαστικούς λειτουργούς και της παρεμπόδισης της δικαιοσύνης στα τριμελή πλημμελειοδικεία διαπιστώνουμε ότι επιχειρείται αύξηση της βαρύτητας του αξιόποινου των εγκλημάτων αυτών και της κοινωνικής απαξίας που προσδίδεται στα εγκλήματα των εξωγενών παρεμβάσεων στη λειτουργία της δικαιοσύνης.

Ειδικά ως προς το άρθρο 19 του νομοσχεδίου, στηρίζουμε την ένσταση μόνο στον βαθμό που μπορεί να κριθεί ότι η διάταξη αυτή που εισάγεται στην παρούσα χρονική στιγμή είναι φωτογραφική εις βάρος μερίδας πολιτών και κατά ευθεία παράβαση του άρθρου 4 παράγραφος 1 του Συντάγματος.

Καταδικάζουμε απερίφραστα και ανεπιφύλακτα τις όποιες παρεμβάσεις στη δίκη των Τεμπών εκ μέρους της Κυβέρνησης, χωρίς αυτό να σημαίνει ότι δεν αναγνωρίζουμε την ύπαρξη δικαστών που τιμούν το λειτούργημά τους και στεκόμενοι ακέραιοι στο ύψος του θεσμικού τους ρόλου. Υπερασπιζόμαστε το αυτονόητο δικαίωμα των συγγενών των θυμάτων της τραγωδίας των Τεμπών και ολόκληρης της κοινωνίας να μάθουν την αλήθεια και να τιμωρηθούν οι ένοχοι.

Επομένως, ως Νίκη στηρίζουμε την ένσταση αντισυνταγματικότητας που προβάλλεται από την Πλεύση Ελευθερίας στο σύνολό της με την παραπάνω επιφύλαξη και διατυπώνουμε προς κάθε κατεύθυνση με σαφήνεια ότι είμαστε προσηλωμένοι στις θεμελιώδεις συνταγματικές αρχές και το κράτος δικαίου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε και για την οικονομία του χρόνου.

Τον λόγο έχει εκ μέρους της Κοινοβουλευτικής Ομάδας της Νέας Αριστεράς ο Κοινοβουλευτικός Εκπρόσωπος κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, χωρίς να ακολουθώ το ύφος του κ. Καιρίδη, θα κάνω ένα νομικό σχόλιο πρώτα.

Κατ’ αρχάς, η ένσταση που κατατέθηκε, κύριε Καιρίδη, για το άρθρο 18 -πράγματι κατατέθηκε και χθες- προβάλλει έναν ακόμα λόγο. Ποιος είναι αυτός ο λόγος; Δεν είστε δικηγόρος, δεν είστε υποχρεωμένος να το ξέρετε, αλλά ρωτήστε και κανέναν. Ο λόγος αυτός είναι ο εξής.

Σύμφωνα με το άρθρο 107 του Κώδικα Ποινικής Δικονομίας, κύριε Καιρίδη, τα δικαιώματα πρόσβασης των θυμάτων στη δικογραφία παρακολουθούν τα δικαιώματα πρόσβασης του κατηγορουμένου στη δικογραφία. Άρα, λοιπόν, όλες οι σχετικές σας απορίες λύνονται με μόνη αυτή την παρατήρηση, για το αν κάποιος, για παράδειγμα, είναι με το θύμα ή με τον θύτη. Αυτό ούτως η άλλως εξαρτάται κάθε φορά από την υπόθεση.

Είπατε όμως και κάτι άλλο. Δώσατε συγχαρητήρια για την ανάκριση που ολοκληρώθηκε για τα Τέμπη στον ανακριτή ο οποίος κατάφερε μέσα σε δυόμισι χρόνια να λύσει όλα τα προβλήματα, να διατρέξει μία δικογραφία χιλιάδων σελίδων και για το τι καλά που έχουν γίνει όλα.

Ξέρετε τι ξεχάσατε, κύριε Καιρίδη; Ξεχάσατε ότι εκατό πενήντα μέτρα από τη θέση στην οποία κάθεστε αυτήν τη στιγμή ένας πατέρας κάνει απεργία πείνας διότι αυτές οι εισαγγελικές και ανακριτικές αρχές, στις οποίες εσείς δίνετε σήμερα εδώ συγχαρητήρια για την εξαιρετική δουλειά τους, αρνούνται να του δώσουν το δικαίωμα να μάθει, κύριε Καιρίδη, αν μέσα στο φέρετρο είναι ή δεν είναι το παιδί του. Το καταλαβαίνετε αυτό; Σε αυτούς δίνετε συγχαρητήρια.

Και αναρωτιέμαι, κύριε Καιρίδη: Ο πατέρας αυτός, αλλά και ο κ. Ασλανίδης, στον οποίον επίσης οι ίδιες αρμόδιες αρχές δύο φορές έχουν αρνηθεί το αίτημα εκταφής για να γίνουν τοξικολογικές εξετάσεις και να διευκρινιστεί αν ήταν ή δεν ήταν το παιδί του μέσα στη σακούλα που του δώσανε σφραγισμένη, δύο φορές, λοιπόν, τού έχουν αρνηθεί την εκταφή. Γιατί το κάνουν αυτό, κύριε Καιρίδη; Για να κάνουν κακό στη Νέα Δημοκρατία; Για να δημιουργήσουν πολιτικό γεγονός; Για να βλάψουν τον κ. Μητσοτάκη; Αυτό είναι το πρόβλημά τους; Ο κ. Σαμαράς, ο πρώην Πρωθυπουργός, με τον οποίο μάς χωρίζει φυσικά πολιτική και ιδεολογική άβυσσος, γιατί έκανε σήμερα αυτήν την παρέμβαση που έκανε;

Δεν ντρεπόμαστε λιγάκι, λέω εγώ. Σηκώνουμε και τόνους! Δεν ντρεπόμαστε λιγάκι εδώ μέσα!

Επόμενο ζήτημα. Επιμένετε διαρκώς ότι το άρθρο 18 υποτίθεται ότι αφορά την προστασία μαρτύρων από δολοφόνους, βιαστές, ότι αφορά την προστασία των θυμάτων.

Εδώ, κύριε Καιρίδη, ξαναλέω: Ρωτήστε και κάποιον ο οποίος είναι νομικός και ξέρει, τους «ποινικολογούντες». Υπάρχουν ειδικά άρθρα, κύριε Καιρίδη, στον Κώδικα Ποινικής Δικονομίας που καλύπτουν αυτά τα ζητήματα, που καλύπτουν την προστασία των μαρτύρων σε τέτοιες υποθέσεις.

Η διάταξη αυτή δεν έχει γίνει για την προστασία των μαρτύρων. Η διάταξη αυτή έχει συγκεκριμένη αναφορά σε περιορισμό πρόσβασης στη δικογραφία για λόγους εθνικής ασφάλειας και όχι για την προστασία των μαρτύρων από ναρκέμπορους, δολοφόνους ή επίδοξους βιαστές. Διαβάστε τι λέει η διάταξη.

Πάμε τώρα να δούμε. Κρισιμότατο πολιτικό θέμα. Μας έχετε συνηθίσει, κύριε Φλωρίδη, να νομοθετείτε προληπτικά ή κατασταλτικά για να παρέμβετε σε ανοιχτές υποθέσεις. Και τα δύο αυτά άρθρα -και το 18 και το 19- αποτελούν νομοθετική παρέμβαση σε ανοιχτές υποθέσεις και μάλιστα τρεις. Αφορούν και τις υποκλοπές, αφορούν και τα Τέμπη, αφορούν και τον ΟΠΕΚΕΠΕ.

Θέλετε να σας πω πώς αφορούν αυτές τις υποθέσεις; Δεν σχετίζεται το άρθρο 18 με τις μεθοδεύσεις συγκάλυψης στην υπόθεση των υποκλοπών; Δεν ξέρετε ότι αυτήν τη στιγμή υπάρχει ανοιχτή υπόθεση, η οποία ενδεχομένως να περιέχει έγγραφα που αφορούν το Predator και την ΕΥΠ; Ο περιορισμός πρόσβασης και προς τους κατηγορούμενους, αλλά και προς την πολιτική αγωγή, δηλαδή τα πολιτικά πρόσωπα, τους δημοσιογράφους, είναι πιθανό να οφείλεται ακριβώς στη διάθεση σας να κρύψετε αυτό το υλικό, όπως το κρύβατε επί τρία χρόνια και αρνούνταν οι κρατικοί αξιωματούχοι να απαντήσουν στις εξεταστικές επιτροπές, επικαλούμενοι ακριβώς αυτό το απόρρητο για λόγους εθνικής ασφαλείας;

Δεν ξέρετε ότι στην υπόθεση των Τεμπών έχουν υπάρξει μεθοδεύσεις για να περιοριστεί παραθεσμικά μέχρι σήμερα η πρόσβαση της πολιτικής αγωγής στη δικογραφία; Δεν τα ξέρετε αυτά; Και τώρα το παραθεσμικό ανοίγεται όχι «παράθυρο», αλλά «πόρτα» ολόκληρη για να γίνει θεσμικό και να μπορούν οι εισαγγελικές και ανακριτικές αρχές να αρνούνται και με τη βούλα του νόμου την πρόσβαση σε αυτό το υλικό.

Δεν ξέρετε ότι στην υπόθεση του ΟΠΕΚΕΠΕ υπάρχουν ηχογραφήσεις, ακουστικό υλικό, το οποίο ζητήσαμε με έγγραφο από τον Πρόεδρο της Βουλής να έρθει και να τεθεί σε γνώση των Βουλευτών, διότι η Αστυνομία δεν το έχει απομαγνητοφωνήσει και τώρα ανοίγετε «παράθυρο», ώστε το υλικό αυτό που προφανώς σας εκθέτει, να μην είναι προσβάσιμο σε κανέναν από τους διαδίκους; Δεν τα ξέρετε αυτά; Δεν τα έχετε ακούσει;

Και τέλος, για το άρθρο 19 ξέρετε τι μου κάνει εντύπωση; Πριν από δύο μήνες είχατε κάνει νομοθετική παρέμβαση -δύο μήνες, δεν είναι πέντε χρόνια- που ορίζατε την καθ’ ύλην αρμοδιότητα των μονομελών και πολυμελών πρωτοδικείων. Πριν από δύο μήνες!

Τι έχει μεσολαβήσει από τότε; Θέλετε να σας πω τι έχει μεσολαβήσει από τότε; Ένα άρθρο του αδερφού του Υπουργού πριν από μερικές μέρες που ζητά την αυτεπάγγελτη δίωξη όσων μηνύουν δικαστές, εφόσον η μήνυσή τους τεθεί στο αρχείο. Τι ζητά, δηλαδή; Να διωχθούν αυτεπαγγέλτως οι γονείς, οι πατεράδες και οι μανάδες που έχασαν τα παιδιά τους στα Τέμπη. Αυτό ζητά και τώρα έρχεται όχι σε ανύποπτο πολιτικό χρόνο, δύο μήνες μετά την αλλαγή της καθ’ ύλην αρμοδιότητας, να την ξαναλλάξει. Δεν σας κάνει εντύπωση αυτό, κύριε Καιρίδη;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Για τους λόγους αυτούς είναι προφανές ότι θα υπερψηφίσουμε την ένσταση αντισυνταγματικότητας της Πλεύσης Ελευθερίας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει εκ μέρους της Ελληνικής Λύσης ο Κοινοβουλευτικός Εκπρόσωπος κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Καιρίδη, σας άκουσα με προσοχή -όπως πάντα- και σας άκουσα να αναφέρεστε στην κ. Κωνσταντοπούλου και στο γεγονός ότι παραβίασε τον χρόνο. Ορθά. Ο χρόνος είναι συστατικό του Κανονισμού της Βουλής, ορίζεται σαφώς και πρέπει όλοι να τον τηρούμε. Αλλά αυτό ισχύει μόνο για την κ. Κωνσταντοπούλου, η οποία παραβίασε τον χρόνο; Εσείς ο οποίος την κατηγορείτε, μήπως κάνατε το ίδιο;

Εσείς, λοιπόν, κουνάτε το δάχτυλο στην κ. Κωνσταντοπούλου, στον κ. Βελόπουλο, σ’ εμένα, σε όλους τους συναδέλφους. Φροντίσατε να τηρήσετε τον χρόνο και να είσαστε επαρκής και ακριβής σε αυτό το οποίο λέτε; Δηλαδή στις τέσσερις φορές η κ. Κωνσταντοπούλου είναι εκτός Κανονισμού κι εσείς στις δυόμισι είσαστε εντάξει;

Πριν κουνήσετε το δάχτυλο, λοιπόν, φροντίστε να δώσετε εσείς το καλό παράδειγμα και για όλους εμάς που υποτίθεται ότι σέβεστε, για τον χρόνο τον οποίο δίνουμε στην Εθνική Αντιπροσωπεία και για τους πολίτες που μας ακούνε.

Σε ό,τι αφορά την αίτηση αντισυνταγματικότητας, σαφώς στη χθεσινή συζήτηση στην Ολομέλεια ταχθήκαμε υπέρ της αίτησης αντισυνταγματικότητας. Η κυβίστηση δεν είναι κάτι το οποίο μας χαρακτηρίζει στα επτά χρόνια κοινοβουλευτικού βίου της Ελληνικής Λύσης. Θα συνεχίσουμε έτσι και σήμερα θα επιμείνουμε στην αίτηση αντισυνταγματικότητας και θα ψηφίσουμε υπέρ αυτής.

Θέλω, όμως, για λόγους ουσίας να ρωτήσω: Υπάρχει στο πολιτικό μας σύστημα μια δικλείδα ασφαλείας, υπάρχει κάτι, έχουμε ψηφίσει, έχει αλλάξει ποτέ μια αίτηση αντισυνταγματικότητας την κοινοβουλευτική Πλειοψηφία; Θα πρέπει να αναρωτηθούμε, να συζητήσουμε και να μας μπει αυτό στο μυαλό σαν πολιτικό σύστημα.

(Θόρυβος από την πτέρυγα της Νέας Δημοκρατίας)

«Ό,τι να’ ναι»; Χαίρομαι που συγκεκριμένοι συνάδελφοι Βουλευτές καταφέρονται ή αναφέρονται μ’ αυτόν τον τρόπο. Αν ήταν κάποιος άλλος, θα με πείραζε. Από εσάς ειλικρινά δεν με πειράζει καθόλου.

Από εκεί και πέρα, δεν πιστεύουμε ότι στη σημερινή συζήτηση θα αλλάξει ότι η Πλειοψηφία θα αποφασίσει κάτι άλλο. Εμείς ως Ελληνική Λύση θα ψηφίσουμε υπέρ της αντισυνταγματικότητας και θα επιμείνουμε στη χθεσινή μας θέση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Φωτόπουλο για την οικονομία του χρόνου.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδος κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Για το άρθρο 18 τοποθετηθήκαμε και χθες στην ένσταση αντισυνταγματικότητας. Άλλωστε, από την πρώτη στιγμή είχαμε καταγγείλει τη συγκεκριμένη διάταξη, τονίζοντας ότι με τη διάταξη αυτή ενισχύεται μια επίθεση διαχρονικά στα δικαιώματα του κατηγορούμενου και αποτελεί παραβίαση αυτού που λέμε τεκμήριο αθωότητας. Δεν είναι όμως μόνο αυτό. Γιατί, με βάση το άρθρο 105 του Κώδικα Ποινικής Δικονομίας, ό,τι εφαρμόζεται για τον κατηγορούμενο αναλογικά εφαρμόζεται και για τους μηνυτές, τα θύματα και τους κατηγόρους. Άρα, δηλαδή, μπορεί και για τα θύματα να υπάρχει με την ίδια αιτιολογία περιορισμός της πρόσβασης στην δικονομία.

Από αυτήν την άποψη, βεβαίως, είναι σαν να κρούουμε ανοιχτές θύρες για το έγκλημα των Τεμπών. Η Κυβέρνηση από την πρώτη στιγμή προσπάθησε να το συγκαλύψει. Να συγκαλύψει το βασικό έγκλημα, τη σύγκρουση των δύο τρένων που κινούνταν στην ίδια γραμμή και σε αντίθετη κατεύθυνση μεταξύ τους. Αυτή η σύγκρουση προκάλεσε την έκρηξη και κατ’ επέκταση και την αλλοίωση του τόπου του εγκλήματος. Συγκάλυψη για ποιον λόγο; Βεβαίως για να μην φανούν οι τεράστιες πολιτικές ευθύνες των Κυβερνήσεων, της Ευρωπαϊκής Ένωσης, που έχουν οδηγήσει σε αυτά τα χάλια τον σιδηρόδρομο στο όνομα του κόστους-οφέλους και βεβαίως και οι ποινικές ευθύνες που υπάρχουν σε πολιτικά πρόσωπα. Άλλωστε, αξιοποιείτε όλα τα όπλα που έχετε στη διάθεσή σας και ιδιαίτερα το άρθρο 86 περί ευθύνης Υπουργών με το οποίο η εκάστοτε κυβερνητική πλειοψηφία αποφασίζει αν θα διωχθεί και με ποιες κατηγορίες θα διωχθεί κάποιος Υπουργός ή Υφυπουργός νυν ή πρώην που εμπλέκεται σε ένα συγκεκριμένο αδίκημα.

Από αυτήν την άποψη, βεβαίως, εξαντλήσατε όλα τα όρια με αυτές τις προανακριτικές-καρικατούρα που κάνατε και για τον Τριαντόπουλο και τον Καραμανλή και η βίαιη ολοκλήρωση της ανακριτικής διαδικασίας. Το θέμα δεν είναι, κύριε Καιρίδη, να γίνει η δίκη και όπως είναι να γίνει. Το θέμα είναι να γίνει μια ουσιαστική δίκη. Γι’ αυτό ακριβώς και εμείς στηρίζουμε το αίτημα των 79 συγγενών που κατέθεσαν στον Εισαγγελέα της Λάρισας για συμπληρωματική ανάκριση, όπως στηρίζουμε και το αίτημα του απεργού πείνας για το δικαίωμα στην εκταφή του παιδιού του. Να μπορεί να γίνει τοξικολογικός έλεγχος για τα αίτια του θανάτου και αν όντως είναι το παιδί του. Έτσι, λοιπόν, εμείς το λέμε καθαρά. Δεν έχουμε, δεν είχαμε και ούτε θα έχουμε στο μέλλον -πολύ περισσότερο στο μέλλον- καμία εμπιστοσύνη στην αστική δικαιοσύνη. Μόνο η πάλη του λαού και για το έγκλημα των Τεμπών μπορεί να αποδειχθεί καταλύτης των εξελίξεων αλλαγής αυτής της κατάστασης.

Όμως, το βασικό με το άρθρο 18, το οποίο βεβαίως η Κυβέρνηση συγκαλύπτει -δεν συγκαλύπτει μόνο η Κυβέρνηση, αλλά και όλα τα άλλα κόμματα- είναι ότι αυτό δεν έρχεται σε μια τυχαία συγκυρία, αλλά έρχεται σε συνθήκες πολεμικής προετοιμασίας, σε συνθήκες δηλαδή κλιμάκωσης των ιμπεριαλιστικών επεμβάσεων και συγκρούσεων στην Ουκρανία, τη Μέση Ανατολή και σε άλλα 59 σημεία στον κόσμο. Και στρέφεται απέναντι σε ποιον; Απέναντι στον εχθρό λαό στρέφεται το συγκεκριμένο άρθρο. Το εργατικό και λαϊκό κίνημα στοχεύετε, την αντι-ιμπεριαλιστική του και αντιπολεμική του πάλη προσπαθείτε να βάλετε στο στόχαστρο για να τυλίξετε σε μια κόλλα χαρτί την πάλη και τους αγώνες τους και να εντείνετε την τρομοκρατία και την καταστολή.

Είναι κυβερνητικό κατασκεύασμα το άρθρο 18; Όχι βέβαια. Είναι η επίσημη και με τη βούλα πολιτική της Ευρωπαϊκής Ένωσης. Αυτή προετοιμάζεται για να ισχυροποιήσει ακόμη πιο αποφασιστικά τον ιμπεριαλιστικό της χαρακτήρα, να έχει την αυτονομία και την αυτοτέλειά της, να μπορεί να εξαπολύει ιμπεριαλιστικές επεμβάσεις, να συμμετέχει σε ιμπεριαλιστικές συγκρούσεις. Και από αυτή την άποψη θέλει να θωρακίσει συνολικά αυτόν της τον χαρακτήρα από τις εσωτερικές αντιδράσεις, από τους λαούς που αντιστέκονται, που αρνούνται να γίνουν κρέας στα κανόνια των ιμπεριαλιστικών της επιδιώξεων. Γι’ αυτόν ακριβώς τον λόγο και έχει εφεύρει μια σειρά τρομακτικά νομοθετήματα, όπως είναι οι αντιτρομοκρατικές κατευθύνσεις και ο αντιτρομοκρατικός νόμος. Η προληπτική παρακολούθηση είναι ή δεν είναι πολιτική της Ευρωπαϊκής Ένωσης; Το εκτεταμένο ηλεκτρονικό φακέλωμα είναι ή δεν είναι πολιτική της Ευρωπαϊκής Ένωσης και η ανταλλαγή πληροφοριών με βάση το ηλεκτρονικό φακέλωμα για να μπορεί να έχει τους λαούς στη φυλακή αυτής της καπιταλιστικής βαρβαρότητας;

Από αυτήν την άποψη, εμείς το λέμε καθαρά. Όλοι αυτοί οι οποίοι εξωραΐζουν την Ευρωπαϊκή Ένωση και δεν λένε κουβέντα για το ΝΑΤΟ και τους σχεδιασμούς, επί της ουσίας διευκολύνουν την κυβερνητική πολιτική. Γιατί αυτό βρίσκεται στο επίκεντρο αυτού του συγκεκριμένου άρθρου. Από αυτήν την άποψη, εμείς το λέμε καθαρά. Να το χαίρεστε αυτό το κράτος δικαίου της Ευρωπαϊκής Ένωσης που υποστηρίζετε όλοι σας. Αυτό το κράτος-φυλακή, κράτος-δεσμοφύλακα για τους λαούς της Ευρώπης.

Έτσι, λοιπόν για μια ακόμη φορά επιβεβαιώνεται ότι δεν μπορεί να υπάρξει δίκαιη δίκη στα πλαίσια του συστήματος της εκμετάλλευσης. Δίκαιη δίκη δεν μπορεί να υπάρξει για τους εργαζόμενους, δεν μπορεί να υπάρξει για τα λαϊκά στρώματα. Αντίθετα, οι δίκες είναι προς όφελος των εκμεταλλευτών τους, προς όφελος του πολιτικού προσωπικού του κάθε κράτους, αυτού του αστικού. Γιατί οι θεσμοί και οι νόμοι του αστικού κράτους, του κάθε αστικού κράτους, στηρίζονται στη σιδερένια προσήλωση τους για να υπερασπιστούν τα συμφέροντα του κεφαλαίου. Συμφέροντα του κεφαλαίου σημαίνει πολέμους, φτώχεια και εξαθλίωση για τους λαούς.

Ως προς το άρθρο 19, όταν αναθεωρήθηκε, όταν μια σειρά σοβαρά εγκλήματα και αδικήματα μεταφέρθηκαν σε μονομελείς συνθέσεις, το είχαμε καταγγείλει αυτό, κύριε Υπουργέ. Δεν μπορούν σοβαρά αδικήματα να εκδικάζονται από μονομελείς συνθέσεις δικαστηρίων. Γι’ αυτόν ακριβώς τον λόγο το είχαμε καταψηφίσει. Βεβαίως, δεν μπορεί ευκαιριακά και με βάση την εκάστοτε πολιτική συγκυρία να γίνεται ένα μπαλάκι, ένα πινγκ-πονγκ, ποια αδικήματα θα δικάζονται και από ποιες συνθέσεις δικαστηρίων. Γιατί ακριβώς αυτή η πολιτική συγκυρία και η εκμετάλλευσή της από την εκάστοτε κυβερνητική πλειοψηφία δημιουργεί και ένα αίσθημα ανασφάλειας και για τις εκκρεμείς δικαστικές υποθέσεις. Διότι υπάρχουν και άλλα σοβαρά αδικήματα, κύριε Υπουργέ, τα οποία εξακολουθούν να εκδικάζονται από μονομελείς συνθέσεις δικαστηρίων.

Εμείς λέμε καθαρά ότι πρέπει να γίνει μια ουσιαστική και ολοκληρωμένη συζήτηση για το ποια αδικήματα και ποιες πολυμελείς συνθέσεις δικαστηρίων πρέπει να τα δικάζουν. Αυτή είναι η ουσία του ζητήματος με το άρθρο 19 και δεν μπορεί κάθε φορά με βάση τις εκάστοτε πολιτικές σκοπιμότητες -και όχι μόνο- και οικονομικές συγκυρίες και σκοπιμότητες να άγονται και να φέρονται σε διάφορες συνθέσεις δικαστηρίων σοβαρά ποινικά αδικήματα.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους του ΣΥΡΙΖΑ-Προοδευτική Συμμαχία ο Κοινοβουλευτικός Εκπρόσωπος κ. Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Ο ΣΥΡΙΖΑ-Προοδευτική Συμμαχία κατέθεσε χθες ένσταση αντισυνταγματικότητας στην οποία επιμένουμε. Είμαστε υπέρ της αντισυνταγματικότητας του άρθρου 18, καθώς αντίκειται ευθέως στο άρθρο 20 του Συντάγματος, στο δικαίωμα ακρόασης και στο άρθρο 6 της ΕΣΔΑ, στο δικαίωμα στη δίκαιη δίκη. Τονίσαμε και επιμένουμε ότι αυτή η νομοθέτηση περιορίζει υπέρμετρα το δικαίωμα του κάθε πολίτη όταν κατηγορείται να έχει πρόσβαση στα πλήρη στοιχεία της δικογραφίας.

Και είναι σαφές ότι αυτό το ζήτημα αφορά κάθε πολίτη -είναι συνειδητό- και είναι ζήτημα δικαιοσύνης και δημοκρατίας. Με τη νεότερη ένσταση αντισυνταγματικότητας τίθεται μια άλλη πτυχή. Ποια, δηλαδή; Ότι σύμφωνα με το άρθρο 107 του Κώδικα Ποινικής Δικονομίας προβλέπεται ο υποστηρίζων τη δίκη, την κατηγορία -το θύμα δηλαδή- να έχει τα ίδια δικαιώματα με τον θύτη, με τον κατηγορούμενο, δηλαδή αυτά που απορρέουν από το άρθρο 92 και το άρθρο 100 του Κώδικα Ποινικής Δικονομίας. Το άρθρο 100, δηλαδή αυτό που αλλάζει με την διάταξη του άρθρου 18 του νομοσχεδίου. Άρα, υπάρχει το επιχείρημα ότι περιορίζοντας τα δικαιώματα του θύτη -του κατηγορουμένου- περιορίζει σύμφωνα με το άρθρο 107 του ισχύοντος Κώδικα Ποινικής Δικονομίας και τα δικαιώματα όσων υποστηρίζουν την κατηγορία, δηλαδή των θυμάτων.

Μην ακούω, λοιπόν, το επιχείρημα «εσείς με ποιους είστε, με τα θύματα ή με τους θύτες;». Εμείς είμαστε με το δίκαιο, με τη δικαιοσύνη, με τη δημοκρατία, με το Σύνταγμα, με αυτά είμαστε. Εσείς αναρωτηθείτε. Διότι, όταν εδώ απ’ έξω υπάρχει ο πατέρας που έχασε το παιδί του στο έγκλημα των Τεμπών και ο οποίος ζητά το αυτονόητο, να μάθει αν πράγματι είναι το παιδί του αυτό που βρίσκεται στον τάφο και άλλα στοιχεία που μπορεί να βοηθήσουν στη διαλεύκανση αυτού του εγκλήματος, μην αναρωτιέστε τι συμβαίνει.

Κύριε Υπουργέ, σήμερα θέλουμε να έχετε μία ξεκάθαρη τοποθέτηση -για να γραφτεί και στα Πρακτικά- ότι με τη νομοθέτηση που κάνετε, δεν θα υπάρξει κανένας περιορισμός σε όσους υποστηρίζουν την κατηγορία, στα θύματα, στα δικαιώματά τους. Πρέπει να το κάνετε ρητώς -ξαναλέω- για να καταγραφούν στα Πρακτικά. Και αν συμβεί σε κάποια δίκη -λέω εγώ τώρα- για παράδειγμα στη δίκη για τις υποκλοπές, ώστε το θύμα των υποκλοπών να περιοριστεί στο να έχει πρόσβαση στη δικογραφία με διάταξη του αρμόδιου οργάνου, να δεσμευτεί ότι θα παραιτηθεί ο Υπουργός αν συμβεί κάτι τέτοιο. Και αντίστοιχα, εάν συμβεί στη δίκη για τα Τέμπη ή για τον Ο.Π.Ε.Κ.Ε.Π.Ε.. Αν δεν είναι Υπουργός τότε -που του ευχόμαστε να μην είναι μέχρι τότε- να ζητήσει συγγνώμη από όλους εμάς εδώ, από την αντιπολίτευση, που επισημαίνουμε από τώρα τον κίνδυνο.

Είναι ξεκάθαρα αντισυνταγματική η διάταξη και πιστεύουμε ότι υπάρχει ζήτημα και με τον περιορισμό των δικαιωμάτων όσων υποστηρίζουν την κατηγορία, δηλαδή των θυμάτων.

Σχετικά με το άρθρο 19, τώρα. Κύριε Υπουργέ, σε κάθε νομοθέτηση που φέρνετε για αλλαγή συνθέσεων και αλλαγή στους κώδικες, επισημαίνουμε τα ίδια πράγματα και δυστυχώς έρχεστε συνεχώς και μας επιβεβαιώνετε. Τι λέγαμε πριν δύο μήνες όταν μεταφέρατε τη σύνθεση των τριμελών στα μονομελή πρωτοδικεία; Ότι είναι λάθος αυτό. Δεν πρέπει να το κάνετε. Και έρχεστε τώρα, δύο μήνες μετά και ομολογείτε την αποτυχία σας, ομολογείτε τα μπρος-πίσω, το ράβε-ξήλωνε, που αυτό γίνεται στου Κασίδη το κεφάλι -όπως λέμε στην Ηλεία- τα πληρώνουν οι πολίτες. Αυτήν την προχειρότητα, αυτήν την αναποτελεσματικότητα της Κυβέρνησης, του Υπουργού, της Συμπολίτευσης που ψηφίζει τις διατάξεις αυτές, την πληρώνουν οι πολίτες. Τι κάνει, δηλαδή, εδώ με το άρθρο 19. Μεταφέρει ξανά, μετά από δύο μήνες, την αρμοδιότητα των μονομελών στα τριμελή. Ομολογία αποτυχίας, σε βάρος των πολιτών όμως.

Επίσης, υπάρχει το ζήτημα ότι στο άρθρο 97 του Συντάγματος προβλέπεται ότι τα πολιτικά εγκλήματα δικάζονται από μικτά ορκωτά δικαστήρια. Τα πολιτικά εγκλήματα, σύμφωνα με τη βιβλιογραφία, είναι η εσχάτη προδοσία, για παράδειγμα, η κατασκοπεία και βασική προϋπόθεση είναι η πρόθεση ανατροπής του πολιτεύματος. Εδώ υπάρχει το επιχείρημα από την πλευρά της κοινοβουλευτικής ομάδας που καταθέτει την ένσταση αντισυνταγματικότητας ότι όποιος επηρεάζει ή παρεμποδίζει τη δικαιοσύνη, επεμβαίνει στους θεσμούς, πλήττει τη δημοκρατία και άρα, το πολίτευμα. Υπάρχει αυτό το επιχείρημα.

Εμείς θα υπερψηφίσουμε την ένσταση αντισυνταγματικότητας για όλους τους λόγους αυτούς και κυρίως γι’ αυτούς που θέσαμε χθες και επιμένουμε ότι υπάρχει υπέρμετρη δέσμευση και περιορισμός των δικαιωμάτων του κάθε πολίτη. Γιατί πρέπει όλοι οι πολίτες, κατηγορούμενοι, να έχουν πρόσβαση σε όλα τα στοιχεία της δικογραφίας για να μπορέσουν να υπερασπιστούν τον εαυτό τους, την αλήθεια και το δίκαιο. Γιατί -ξαναλέω- εμείς είμαστε με το δίκαιο, την αλήθεια, τη δικαιοσύνη και τη δημοκρατία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Και θα ολοκληρώσουμε τις παρεμβάσεις των κοινοβουλευτικών εκπροσώπων με τον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής, τον κύριο Μάντζο.

**ΣΟΦΙΑ ΒΟΥΛΤΕΨΗ:** Είσαστε με το δίκαιο και με τη NOVARTIS.

(Θόρυβος – Διαμαρτυρίες)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ!

Παρακαλώ, έχει τον λόγο ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Επειδή ο κοινοβουλευτικός λόγος δεν είναι τηλεοπτικός λόγος, θα ήθελα να κάνω κάποιες εισαγωγικές παρατηρήσεις, ορισμένες αποστροφές του Κοινοβουλευτικού Εκπροσώπου και αξιότιμου συναδέλφου της πλειοψηφίας. Συμπάσχω και συμπονώ -και προσωπικά, διότι έχω χάσει κι εγώ τον πατέρα μου ύστερα από μακρά μάχη με ασθένεια- για την απώλεια του πατέρα του, όμως η οποιαδήποτε αναφορά σε ζητήματα υγείας και ψυχικής υγείας πρέπει να γίνεται με ιδιαίτερη συστολή και προσοχή σε αυτήν εδώ την Αίθουσα, για να μην χάσουμε και το μέτρο μας.

(Χειροκροτήματα από την πτέρυγα της Πλεύσης Ελευθερίας)

 Το δεύτερο -και εξίσου σημαντικό- είναι το εξής: Η φράση «δεν έχουμε κάτι καλύτερο να κάνουμε» είναι τουλάχιστον ατυχής να ακούγεται σε αυτήν τη Βουλή. Αυτό είναι που μας έδωσε την εντολή ο λαός να κάνουμε: Να σεβόμαστε τις διαδικασίες και να είμαστε εδώ να υλοποιούμε την εντολή του λαού. Αυτή είναι η κοινοβουλευτική μας δημοκρατία.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Παρελκυστικές συμπεριφορές.

**ΔΗΜΗΤΡΙΟΣ ΜΑΝΤΖΟΣ:** Την κατάχρηση και την παρέλκυση να τη συζητήσουμε, κύριε συνάδελφε. Όμως, εδώ είμαστε γι’ αυτό που μας έστειλε ο λαός, να συζητούμε.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Να τα συζητήσουμε για να είμαστε πιστοί σε αυτό το Κοινοβούλιο. Επιτέλους!

**ΔΗΜΗΤΡΙΟΣ ΜΑΝΤΖΟΣ:** Προσοχή, προσοχή: Αυτή είναι η εντολή μας.

Επίσης, αγαπητοί συνάδελφοι της Πλειοψηφίας, έχει και μια αξία ποιος λέει τι.

Ποιος μιλά για τη διαδικασία και για τον σεβασμό του Κοινοβουλίου και των διαδικασιών; Συνάδελφοι, 29 και 30 Ιουλίου στους διαδρόμους σάς κυνηγούσαμε να μας πείτε αν θα ψηφίσετε για την προανακριτική επιτροπή για τον Ο.Π.Ε.Κ.Ε.Π.Ε.. Δεν μας μιλούσατε μέχρι τη νύχτα, μέχρι να οργανώσετε και να υλοποιήσετε τη θεσμική εκτροπή, να προχωρήσετε σε μία ψηφοφορία, χωρίς να υπάρχουν οι νόμιμες προϋποθέσεις για τη λήψη απόφασης, να μην αναβάλλετε -όπως όλη η Αντιπολίτευση σας ζητούσε- και να κάνετε μια άκυρη ψηφοφορία και να προκαλέσετε μια εξεταστική επιτροπή στην οποία δεν καλείτε ούτε τους βασικούς πρωταγωνιστές του σκανδάλου του Ο.Π.Ε.Κ.Ε.Π.Ε.. Αντί να κάνετε προανακριτική επιτροπή, όπως σας ζητούσε η Ευρωπαϊκή Εισαγγελία, πετάξατε τη δικογραφία της από το παράθυρο της Βουλής και φτιάξατε μια πολιτική διαδικασία συγκάλυψης και κουκουλώματος. Και μας μιλάτε εσείς για σεβασμό στις διαδικασίες του Κοινοβουλίου;

Εμείς, λοιπόν, κύριε Πρόεδρε, επειδή σεβόμαστε τις διαδικασίες και τα Πρακτικά της Βουλής, αιτιολογούμε, κύριοι συνάδελφοι, τη θέση μας κάθε φορά με ευπρέπεια, με σεβασμό και χωρίς φωνές, διότι εμείς πιστεύουμε στην ισχύ του επιχειρήματος και όχι στην ισχύ της φωνής.

Και ερχόμαστε στην ένσταση για το άρθρο 18. Μιλήσαμε και χθες. Εφόσον, όμως, έχει υποβληθεί εκ νέου, είμαι υποχρεωμένος για τα Πρακτικά της Βουλής και για το Κοινοβούλιο να επαναλάβω, τουλάχιστον συνοπτικά, τη θέση μας σε τρεις άξονες, κύριε Πρόεδρε.

Πράγματι, με το άρθρο 18 εισάγεται μια εξαίρεση από το δικαίωμα ακροάσεως, η οποία φαντάζει υπέρμετρη. Γιατί; Δεν είναι μόνο η εξαίρεση per se ως εξαίρεση. Είναι ο τρόπος που αυτή εισάγεται, αυτή η αόριστη, γενικόλογη, επικίνδυνα διασταλτική διατύπωση.

Αναφέρθηκε χθες ο Κοινοβουλευτικός Εκπρόσωπος της Πλειοψηφίας σε «άλλες έννομες τάξεις». Άλλες έννομες τάξεις δεν καταλείπουν τόσα κενά στη διατύπωσή τους αυτή για την εξαίρεση από το δικαίωμα ακροάσεως. Είναι επικίνδυνη η διαστολή στο ποινικό δίκαιο και στην ποινική δικονομία. Και αυτά δεν μας τα έλεγε μόνο ο Ιωάννης Μανωλιδάκης στη Θεσσαλονίκη, αλλά όλοι οι καθηγητές Ποινικού Δικαίου στη χώρα και στην Ευρωπαϊκή Ένωση.

Άρα, έτσι όπως εισάγεται, φαίνεται ότι παραβιάζει τη δίκαιη δίκη, την οποία η ίδια διάταξη προβλέπει ως βασική προϋπόθεση για να εφαρμοστεί. Υπάρχει μια εγγενής αντίφαση σε αυτήν τη ρύθμιση. Και αντί πολλών, αναφέρομαι στο υπόμνημα της Ολομέλειας των Προέδρων των Δικηγορικών Συλλόγων της χώρας, αλλά και στην Έκθεση της Επιστημονικής Υπηρεσίας της Βουλής των Ελλήνων, που μιλά για συγκεκριμένες αναγκαίες προσθήκες για την προσαρμογή της ρύθμισης προς την Οδηγία του 2012, αλλά και το Ευρωπαϊκό και Εθνικό Δίκαιο.

Δεύτερο σημείο. Ο χρόνος της τροποποίησης. Είπαμε και χθες απαντώντας στα παρελκυστικά -μιλώντας για παρέλκυση- επιχειρήματα του κυρίου Υπουργού για τη νομοθέτηση του 2014 και για το τότε άρθρο 100 του Κώδικα Ποινικής Δικονομίας. Μα, μια ρύθμιση η οποία δεν εφαρμόστηκε ποτέ και η οποία το 2019 δεν υπάρχει στην ποινική μας νομοθεσία, τέσσερα χρόνια υπουργίας του κ. Τσιάρα και δύο χρόνια υπουργίας του κ. Φλωρίδη δεν απασχόλησε ποτέ κανέναν. Κι έρχεται σήμερα με διαβούλευση δημόσια μέσα στον Αύγουστο, χωρίς καμία προηγούμενη νομοπαρασκευαστική διαδικασία και συζήτηση με τη νομική κοινότητα και την πανεπιστημιακή κοινότητα, να την εισηγηθεί ο κύριος Υπουργός. Ο χρονισμός είναι ύποπτος.

Τρίτον. Η εμπιστοσύνη είναι πολιτικό κεφάλαιο, σας είπαμε και χθες, και έχει απολεσθεί ανεπανόρθωτα, ιδίως όταν αυτή η Κυβέρνηση χρησιμοποιεί και επικαλείται τον όρο «εθνική ασφάλεια». Σας το είπαμε και χθες και το επαναλαμβάνω. Όταν η Κυβέρνηση αυτή έχει στιγματίσει τη χώρα μας και την έχει εκθέσει ανεπανόρθωτα στην Ευρώπη και στον κόσμο με το σκάνδαλο των παράνομων παρακολουθήσεων εις βάρος αντιπάλου πολιτικού αρχηγού, Αρχηγού Ενόπλων Δυνάμεων, Υπουργών, δημοσιογράφων και πολιτών και δεν έχει κάνει το παραμικρό για να φανεί η αλήθεια γι’ αυτό το σκάνδαλο, τότε, ναι, δεν υπάρχει ούτε ίχνος εμπιστοσύνης, όταν η Κυβέρνηση νομοθετεί με επίκληση εθνικής ασφάλειας όπως κάνει στο άρθρο 18.

Κι επειδή ακούω προσοχή ότι λέγεται, κύριοι συνάδελφοι της Πλειοψηφίας, να λάβει τον λόγο ο Κοινοβουλευτικός Εκπρόσωπος εκ νέου και να μας πει μία ακόμα χώρα με αυτό το σκάνδαλο των υποκλοπών και να μας πει μία ακόμα χώρα στην οποία -ευρωπαϊκής ελπίζω να μας πείτε- δεν εφαρμόζεται αυτή η απόφαση του ανώτατου διοικητικού δικαστηρίου από την Εθνική Υπηρεσία Πληροφοριών, την κρατική υπηρεσία πληροφοριών αυτής της φανταστικής χώρας, της οποίας προΐσταται ο πρωθυπουργός αυτής της χώρας. Πείτε μια χώρα ευρωπαϊκή. Εγώ ξέρω τη μία και μοναδική χώρα και αυτή θλίβομαι και ντρέπομαι που είναι η δική μας χώρα. Είναι η Ελλάδα που δεν εφαρμόζει…

**ΣΟΦΙΑ ΒΟΥΛΤΕΨΗ:** Η Γαλλία; Ο Μακρόν;

**ΔΗΜΗΤΡΙΟΣ ΜΑΝΤΖΟΣ:** Κυρία Βούλτεψη, σας ενημερώνω ότι είναι η μόνη ευρωπαϊκή χώρα η χώρα μας που δεν εφαρμόζει απόφαση ανώτατου διοικητικού δικαστηρίου που διατάσσει το πρωθυπουργό της χώρας ως προϊστάμενο της ΕΥΠ να ενημερώσει έναν πολιτικό αρχηγό, γιατί καταχρηστικά και παράνομα επικαλέστηκε η ΕΥΠ την εθνική ασφάλεια για να τον παρακολουθήσει.

**ΣΟΦΙΑ ΒΟΥΛΤΕΨΗ:** Η Ιταλία επί σοσιαλιστών.

**ΔΗΜΗΤΡΙΟΣ ΜΑΝΤΖΟΣ:** Αυτά να τα πείτε στους συναδέλφους σας από τα άλλα ευρωπαϊκά κόμματα που κοιτάζουν στη χώρα μας και ντρέπονται για λογαριασμό μας. Γιατί δεν ντρέπεστε.

Και κλείνω με το άρθρο 19, κύριε Πρόεδρε. Εμείς δεν βλέπουμε ζήτημα συμβατότητας προς το Σύνταγμα της εν λόγω διατάξεις, παρά μόνο μία νομική και πολιτική κριτική που ασκείται από την Κοινοβουλευτική Ομάδα της Πλεύσης Ελευθερίας. Αξιολογείται, αλλά ως εκεί.

Άρα, στηρίζουμε εν μέρει την ένσταση αντισυνταγματικότητας μόνο για το άρθρο 18 του σχεδίου νόμου με το σκεπτικό που εκθέσαμε χθες και φρονώ ότι με σύνοψη επαναλάβαμε και σήμερα.

 Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο να ολοκληρώσουμε τη διαδικασία γιατί ήδη ξεφύγαμε πάρα πολύ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Δεν είχα σκοπό να χρησιμοποιήσω το Βήμα, αλλά νομίζω ότι πρέπει να το κάνω.

Κατ’ αρχάς, θέλω να θέσω υπόψη της Βουλής τις εξής σκέψεις επί της δικής της λειτουργίας. Εχθές υπήρξε αίτημα από την Κοινοβουλευτική Ομάδα του ΣΥΡΙΖΑ το οποίο εμπεριείχε την ένσταση αντισυνταγματικότητας για το άρθρο 18. Έγινε μια πλήρης συζήτηση για το ζήτημα αυτό και η Βουλή απεφάνθη. Απεφάνθη. Το ερώτημα, λοιπόν, είναι: Μπορεί η Βουλή να ξανασυζητήσει θέμα αντισυνταγματικότητας του άρθρου 18; Υπό μία άλλη -λέει- οπτική. Μάλιστα. Και μόλις τελειώσει κι αυτή η ψηφοφορία διά της εγέρσεως που γίνεται, μπορεί να έρθει κι άλλη εκδοχή για το άρθρο 18; Μετά να έρθει και μια άλλη; Και πότε σταματάει αυτό; Καμιά πενηνταριά, ας πούμε, εκδοχές της αντισυνταγματικότητας για άρθρο, το οποίο εν τω συνόλω του κρίθηκε χθες ότι είναι συμβατό με το Σύνταγμα με τον τρόπο που η Βουλή αποφασίζει.

Κατά συνέπεια, λοιπόν, υπάρχει δυνατότητα στη Βουλή να ξανασυζητήσει το θέμα της συνταγματικότητας του άρθρου 18 σήμερα; Εχθές τι κάναμε δηλαδή; Περνάγαμε με την ώρα μας εδώ; Η Βουλή τι έκανε που ήρθαν όλοι οι Βουλευτές εδώ χτες και ηγέρθησαν όσοι ηγέρθησαν και άλλοι δεν ηγέρθησαν και είπε το Προεδρείο ότι δεν υπάρχει ο απαιτούμενος αριθμός. Σήμερα τι συζητάμε εδώ;

 Υπάρχει κι ένα άλλο ζήτημα το οποίο επιτρέψτε μου να το θέσω και ας το δει η Βουλή, αν νομίζει ότι πρέπει να το δει. Γιατί εχθές είχαμε πάλι ένα κανονικό καψόνι στη Βουλή. Αφού ολοκληρώθηκε η διαδικασία της συζητήσεως του νομοσχεδίου, το τελευταίο δευτερόλεπτο κατατέθηκε αυτή η ένσταση αντισυνταγματικότητας. Και το ερώτημα είναι το εξής: Για διατάξεις που έχουν τύχει της νομοθετικής επεξεργασίας στις Επιτροπές της Βουλής, άρα, λοιπόν, δεν έρχονται με τροπολογία, που είναι γνωστές και δεν έχει υπάρξει καμία μεταβολή μέχρι που εισάγονται στην Ολομέλεια, πρέπει να υπάρχει το δικαίωμα ενστάσεως μέχρι το τέλος της συζητήσεως και όχι στην αρχή; Αφού είναι γνωστή η διάταξη. Αφού έχει υποστεί νομοθετική επεξεργασία. Αφού έχουν υποστεί τα πάντα. Άρα, λοιπόν, να γίνεται στην αρχή. Ας δει η Βουλή αν πρέπει να τροποποιήσει αυτά τα σχετικά άρθρα για να διευκολύνει τη δική της διαδικασία.

 Τώρα επειδή η συζήτηση για το άρθρο 18 έγινε χθες και προφανώς αν ερχόταν μόνο του θα ετίθετο το ζήτημα ότι η Βουλή δεν είχε πια λόγο να το συζητήσει αφού απεφάνθη χθες, μπήκε και το άρθρο 19. Αυτό έγινε για να μπορεί να οδηγηθεί στη συζήτηση και το άρθρο 18. Γιατί όπως είδατε και σωστά επεσήμανε ο κ. Καιρίδης για το άρθρο 19, πέραν του γεγονότος ότι όπως έλεγαν και οι παλιοί δικηγόροι εδώ από κάποιους λίγους, αυτά τα οποία άκουσα και υποτίθεται ότι είναι νομικά, οι παλιοί δικηγόροι έλεγαν ότι είναι «εις ακατάληπτον νομικήν γλώσσαν». Πολλές φορές όταν εγώ παρακολουθούσα ως νέος εκείνα τα δικαστήρια, έλεγα πραγματικά αυτά τα ακατάληπτα νομικά που λέει τώρα ο αντίδικός μου πώς θα τα απαντήσω, αφού δεν τα καταλαβαίνω, ούτε ο δικαστής τα καταλαβαίνει.

 Ποιο είναι το πολιτικό ζήτημα το οποίο αφορά τη σημερινή παραπλανητική ένσταση που κατέθεσε χθες το βράδυ η κ. Κωνσταντοπούλου; Τι κρύβει αυτό; Εκείνη λέει ότι κάτι κρύβει η διάταξη. Η διάταξη είναι διαφανής. Την εξηγήσαμε χθες. Όμως τι κρύβει; Η κ. Κωνσταντοπούλου επιχείρησε να κερδοσκοπήσει πολιτικά επί δύο-δυόμισι τώρα πάνω σε μία εθνική τραγωδία, με έναν απροκάλυπτο τρόπο, προσπαθώντας να εκμεταλλευτεί πολιτικά τον πόνο των συγγενών των θυμάτων και τον πόνο ολόκληρης της κοινωνίας γι’ αυτή την τραγωδία. Και προσέξτε. Δεν ξεκίνησε αυτή το θέμα. Η κ. Κωνσταντοπούλου μπήκε στην υπόθεση όταν είδε ότι εδώ έχει ψητό. Πότε δηλαδή; Όταν άρχισαν να οργανώνονται οι θεωρίες του ξυλολίου. Τότε μπήκε. Το ξυλόλιο, το τολουόλιο, οι χαμένοι επιβάτες, τα εξαϋλωμένα βαγόνια, τα χαμένα βαγόνια. Τότε μπήκε.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από την πρώτη στιγμή είμαι συνήγορος στην υπόθεση.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ποιος ήταν ο στόχος μόνιμα αυτής της πολιτικής εκμετάλλευσης και της πολιτικής κερδοσκοπίας; Ένας στόχος υπήρχε κεντρικός, να μην κλείσει ποτέ η δικογραφία. Η δικογραφία έπρεπε να μένει διαρκώς ανοιχτή με οποιοδήποτε τρόπο, με μηνύσεις στον ανακριτή, με αιτήσεις εξαιρέσεως του ανακριτή, με προσφυγές στο Δικαστικό Συμβούλιο, με ατελείωτα τερτίπια, έτσι ώστε να μην κλείσει η δικογραφία για να μπορεί να κερδοσκοπεί.

Είναι αλήθεια ότι αυτή η παραπλάνηση με τα τεράστια ψέματα τα οποία έζησε ο ελληνικός λαός κάποια χρονική στιγμή είχαν αποτέλεσμα για την ίδια και για όσους τα υποστήριζαν. Είχαν αποτέλεσμα. Δεν μπορείς, όμως, να κοροϊδεύεις πολλούς για πολύ καιρό, όπως έχει πει κάποιος. Η αλήθεια αποκαλύφθηκε. Η σκευωρία κατέρρευσε. Ο κόσμος είδε τι ακριβώς συνέβη. Ο κόσμος είδε ότι εξαπατήθηκε σκληρά στην υπόθεση αυτή και βεβαίως, τώρα επιστρέφει το αντίτιμο σε αυτούς που τον παραπλάνησαν, σε αυτούς που του είπαν ψέματα, σε αυτούς που προσπάθησαν να θέσουν σε κίνδυνο την πολιτική σταθερότητα της χώρας μέσα από ένα τεράστιο ψέμα.

Άρα, λοιπόν, προσέξτε τώρα, έχουμε ένα νέο μυθιστόρημα από την κυρία Κωνσταντοπούλου το οποίο λέει ότι άρον-άρον έκλεισε η δικογραφία των Τεμπών. Μάλιστα. Δυόμιση χρόνια μετά, είναι άρον-άρον. Μια δικογραφία που έχει 70.000 σελίδες, είναι άρον-άρον. Μια δικογραφία που έχει πολλές εκθέσεις πραγματογνωμοσύνης από τα εγκυρότερα πανεπιστήμια και τα δικά μας, είναι άρον-άρον. Μια δικογραφία που έχει εξετάσει άπειρους μάρτυρες, έχει κάνει εκθέσεις αυτοψίας, έχει πάρει εκθέσεις από το Γενικό Χημείο του Κράτους, έχει πάρει απολογίες, αυτή είναι άρον-άρον. Μάλιστα.

Και πότε δεν θα ήταν άρον-άρον; Αν, ας πούμε, πήγαινε πέντε χρόνια. Και τότε βεβαίως θα εξεγείρεται η ελληνική κοινωνία εναντίον της ελληνικής δικαιοσύνης και θα έλεγε: «Μα, δεν είναι δυνατόν!». Δεν είναι δυνατόν όπως γινόταν στο Μάτι, να θυμίσω.

Λοιπόν, έχουμε μία υποδειγματική δουλειά από την ελληνική δικαιοσύνη και η δικογραφία έκλεισε. Η ανάκριση έκλεισε, υπεβλήθη ο φάκελος στον Εισαγγελέα και ο Εισαγγελέας εξέδωσε ήδη την πρόταση κατηγορίας και την απηύθυνε, την έστειλε στον Πρόεδρο των Εφετών που πρέπει να συμφωνήσει για να οριστεί η ημερομηνία της δίκης τώρα πια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άμα δεν συμφωνήσει;

 **ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τι σημαίνει η ημερομηνία της δίκης; Σημαίνει ότι η ελληνική δικαιοσύνη πια θα κληθεί να αποδώσει δικαιοσύνη. Τη δικαιοσύνη θα κληθεί να την αποδώσει η συντεταγμένη πολιτεία μέσω της δικαιοσύνης, όπως γίνεται παντού. Κι αυτό είναι το αίτημα και των συγγενών των θυμάτων και αυτό είναι και το αίτημα της ελληνικής κοινωνίας: Επιτέλους να αποδοθεί δικαιοσύνη! Από ποιους; Από αυτούς που κατά το Σύνταγμα είναι εντεταλμένοι να την αποδώσουν.

Δείτε, όμως, τώρα στο μυθιστόρημα της κ. Κωνσταντοπούλου έχουμε ότι κάτι έγινε εκεί με τον Ανακριτή, κάπου εξαφανίστηκε ο Ανακριτής, κάπου δεν έβρισκαν τον Εισαγγελέα. Εχθές άκουσα -λέει- ότι παρέδωσαν τη δικογραφία να τη φυλάει η Αστυνομία. Ας πούμε θα μπορούσε από τη δικογραφία να φυλάει ο τυρέμπορος της γειτονιάς και όχι η Αστυνομία του πόλης; Ο παντοπώλης; Το ψιλικατζίδικο; Εκεί έπρεπε να πάει η δικογραφία; Μα, η Αστυνομία θα φυλάει τη δικογραφία, ποιος θα τη φυλάει;

Και ακούμε εδώ σ’ αυτή τη διαρκή προσπάθεια υπονόμευσης του έργου της δικαιοσύνης: «Μα, πότε πρόλαβε ο Εισαγγελέας και σε δέκα μέρες επεξεργάστηκε αυτό το τεράστιο υλικό και έβγαλε τη δική του πρόταση κατηγορίας;». Ο Εισαγγελέας, κυρίες και κύριοι Βουλευτές, είναι εποπτεύων της ανάκρισης από την πρώτη μέρα, εδώ και δυόμισι χρόνια. Έχει πρόσβαση στο υλικό, σε όλο το υλικό, κάθε μέρα. Κάθε μέρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και παρακολουθώντας και έχοντας το υλικό επί δυόμισι χρόνια ετοιμάζεται επί δυόμισι χρόνια. Δεν ήταν, λοιπόν, σε δέκα μέρες. Ήταν σε δυόμισι χρόνια, όσα ακριβώς είχε ο Ανακριτής στη διάθεσή του, είχε και ο Εισαγγελέας.

Και βεβαίως, η δίκη θα γίνει, αλλά προσέξτε τώρα, επειδή έκλεισε αυτό το θέμα όπου μειώνονται πολύ τα περιθώρια πολιτικής εκμετάλλευσης, αφού ολοκληρώθηκε η ανάκριση και θα πάει η υπόθεση να δικαστεί, πρέπει με κάθε τρόπο να εφευρίσκουν κάτι και η κυρία Κωνσταντοπούλου για να μπορεί να συνεχίζει την εκμετάλλευση. Άρα λέει εδώ για τη διάταξη του 18. Που, προσέξτε, η διάταξη του 18 είναι, όπως έχουμε εξηγήσει αναλυτικά, σύμφωνα με το άρθρο 6 της Σύμβασης για τα Δικαιώματα του Ανθρώπου και την πλούσια νομολογία του Ευρωπαϊκού Δικαστηρίου των Ανθρωπίνων Δικαιωμάτων που ερμηνεύει αυθεντικά και κυρίαρχα την Ευρωπαϊκή Σύμβαση.

Και τι έχει πει το Ευρωπαϊκό Δικαστήριο; Έχει πει ότι «το δικαίωμα στην αποκάλυψη σχετικών αποδεικτικών στοιχείων δεν είναι απόλυτο. Στις ποινικές διαδικασίες μπορεί να υπάρχουν αντικρουόμενα συμφέροντα, όπως είναι η εθνική ασφάλεια».

Σας παρακαλώ, μην χρησιμοποιείτε πάλι ότι η Κυβέρνηση εισάγει τον όρο «εθνική ασφάλεια» δήθεν. Ο όρος «εθνική ασφάλεια» είναι στις αποφάσεις του Ευρωπαϊκού Δικαστηρίου των Ανθρωπίνων Δικαιωμάτων.

«Η ανάγκη προστασίας μαρτύρων που διατρέχουν κίνδυνο αντιποίνων». Και λέει γι’ αυτό ότι σε ορισμένες περιπτώσεις μπορεί να είναι αναγκαίο να αποκρύπτονται στοιχεία προκειμένου να διαφυλαχθούν θεμελιώδη δικαιώματα τρίτων.

Τώρα εδώ μέσα έχουμε αυτό το vertigo που έχει φτιάξει η κυρία Κωνσταντοπούλου. Χθες είπα, ας πούμε, ότι όλο αυτό το μυθιστόρημα περί εξαφάνισης, απαγωγής ενδεχομένως, του Ανακριτή, του Εισαγγελέα κλπ., αυτό παραπέμπει ότι αυτό μπορεί να το έκαναν οι Νεφελίμ. Αλλά έκανα λάθος! Μετά τη χθεσινή της τοποθέτηση πιστεύω ότι το έκαναν οι Ελοχίμ! Θυμάστε τους Ελοχίμ; Αυτοί το κάνανε.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε πλάκα με τα Τέμπη;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, δεν κάνω. Με εσάς κάνω, όχι με Τέμπη. Γιατί αυτή η αντιμετώπιση σας αξίζει με αυτό που κάνετε στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τα πείτε στα δικαστήρια!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα τα πω όπου θέλετε.

Κυρία Κωνσταντοπούλου, απειλείτε πολλούς με μηνύσεις. Νομίζω ότι πλησιάζετε στην κορυφαία στιγμή σας. Ξέρετε ποια θα είναι η κορυφαία στιγμή σας, αφού απειλείτε ή κάνετε μηνύσεις σε πολλούς; Η κορυφαία στιγμή σας θα είναι επιτέλους να κάνετε μία μήνυση στον εαυτό σας! Αυτή θα είναι.

(Χειροκροτήματα από την πτέρυγα της Νέας Δημοκρατίας)

Και να ζητήσετε μία μεγάλη αποζημίωση από τον εαυτό σας και αφού την κερδίσετε αυτή την αποζημίωση από τον εαυτό σας, να τη διαθέσετε στα θύματα των βιαστών που υποστηρίξατε.

Λοιπόν αυτά για τις μηνύσεις σας!

(Χειροκροτήματα από την πτέρυγα της Νέας Δημοκρατίας)

Εδώ τώρα λέει προσπαθώντας να συνδέσει τη διάταξη του άρθρου 18 με τα Τέμπη, ότι αυτή γίνεται -προσέξτε- για να περιοριστούν τα δικαιώματα των κατηγορουμένων στα Τέμπη. Γι’ αυτό της είπε ο κ. Καιρίδης: «Θα μας πείτε τελικά με ποιους είστε;». Ενδιαφέρεστε αν θα περιοριστούν τα δικαιώματα των κατηγορουμένων στα Τέμπη;

«Θα περιοριστούν -λέει- τα δικαιώματα των κατηγορουμένων στα Τέμπη και άρα διά αυτού του τρόπου, με το 107 του Κώδικα Ποινικής Δικονομίας, θα περιοριστούν και τα δικαιώματα των συγγενών των θυμάτων». Καταπληκτικό! Καταπληκτικό!

Προσέξτε, η διάταξη αυτή τι λέει; Λέει ότι ο περιορισμός στην πρόσβαση του κατηγορουμένου, πότε μπορεί να γίνει; Σε ποια στάδια; Στην προκαταρκτική, στην προανάκριση και στην ανάκριση. Μέχρι εκεί! Όταν κλείσει και η ανάκριση και οδηγηθεί η υπόθεση στο ακροατήριο, δεν υπάρχει δυνατότητα περιορισμού των δικαιωμάτων.

Άρα, εφόσον έχει κλείσει η ανάκριση για τα Τέμπη, δεν υπάρχει δυνατότητα να εφαρμοστεί αυτή η διάταξη. Τελεία και παύλα!

(Χειροκροτήματα από την πτέρυγα της Νέας Δημοκρατίας)

Όσο δε αφορά την κατασκευή ότι «περιοριζομένων των δικαιωμάτων πρόσβασης που έχουν οι κατηγορούμενοι, περιορίζονται στα δικαιώματα των θυμάτων» -μα, σας παρακαλώ, σας παρακαλώ!-, εγώ λυπάμαι όσους τυχόν νομικούς παρακολούθησαν αυτή τη συζήτηση και άκουσαν αυτή τη φράση. Μα, είναι ακριβώς το αντίθετο! Ο περιορισμός του δικαιώματος του κατηγορουμένου είναι η ενίσχυση των δικαιωμάτων των μαρτύρων και των υποστηρικτών της κατηγορίας. Δεν συνδέονται αυτά. Συνδέονται μόνο όσον αφορά την πληρότητα των δικαιωμάτων για την ισότητα των όπλων. Όταν, όμως, περιορίζονται τα δικαιώματα του κατηγορουμένου για να προστατευτούν οι μάρτυρες, οι μάρτυρες έχουν πλήρη πρόσβαση και οι κατηγορούμενοι δεν έχουν.

Άρα, λοιπόν, επειδή τέθηκε και το ερώτημα, να απαντήσω συγκεκριμένα. Μην ανησυχείτε, κυρίες και κύριοι που το θέτετε. Η ανάκριση έκλεισε και η δυνατότητα να εφαρμοστεί αυτή η διάταξη εκεί που φαντάζεστε για να περιοριστούν τα δικαιώματα των κατηγορουμένων στην υπόθεση των Τεμπών, δεν υφίσταται.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε σιγά-σιγά, κύριε Υπουργέ, γιατί έχουμε ξεφύγει, όχι βέβαια μόνο με ευθύνη δική σας, όλοι κάνανε υπέρβαση του χρόνου.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνω αμέσως, κύριε Πρόεδρε.

Κύριε Μάντζο, κάνετε μια παρατήρηση στον κ. Καιρίδη για τη φρασεολογία που χρησιμοποίησε που μπορεί να παρέπεμπε σε κάποια πράγματα τα οποία ενδεχομένως θα μπορούσαν να δημιουργήσουν παρεξηγήσεις και ενόχληση.

Θέλω να σας πω το εξής, όμως: Όσο τουλάχιστον ήμουν εγώ εδώ, όσες φορές ήμουν σε αυτές τις συνεδριάσεις μέχρι να αποκαλυφθεί αυτή η απάτη για τα Τέμπη, αυτή που στήθηκε από ό,τι στήθηκε, εδώ αυτή η Κοινοβουλευτική Ομάδα άκουγε από αυτό το Βήμα κατηγορίες ότι είναι εγκληματίες και έχουν βαμμένα τα χέρια τους με αίμα, ότι είναι δολοφόνοι.

Δεν θυμάμαι να έχετε διαμαρτυρηθεί γι’ αυτό ποτέ. Αν έχετε διαμαρτυρηθεί, να το πείτε. Εδώ όλοι αυτοί οι άνδρες και οι γυναίκες Βουλευτές αποκαλούνταν άπειρες φορές ότι είναι δολοφόνοι. Όλοι έχουμε οικογένειες, παιδιά, εγγόνια, και ακούν εδώ ότι είναι δολοφόνοι και ότι έχουν τα χέρια τους βαμμένα στο αίμα. Αυτά άκουγαν εδώ, αλλά δεν σας άκουσα ποτέ να διαμαρτύρεστε ποτέ. Λυπάμαι.

(Χειροκροτήματα από την πτέρυγα της Νέας Δημοκρατίας)

Όσον αφορά το άρθρο 19 σας είπα ότι προσχηματικά έρχεται. Είναι απίστευτο τι τραβάμε εδώ όσον αφορά τα νομικά μας.

**ΧΡΗΣΤΟΣ ΓΙΑΝΝΟΥΛΗΣ:** Οι δικές σας προσβολές…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό, λοιπόν, που έρχεται προσχηματικά εδώ όσον αφορά την αντισυνταγματικότητά του επειδή δήθεν τα εγκλήματα…

 Τι λέει το άρθρο 19; Ένταξη στην αρμοδιότητα του Τριμελούς Πλημμελειοδικείου των αδικημάτων της βίας κατά δικαστικών προσώπων -η κ. Κωνσταντοπούλου τα ξέρει αυτά, ήδη έχει αρθεί η ασυλία της για τραμπουκισμούς εναντίον δικαστικών, αλλά δεν την αφορά, διότι η κ. Κωνσταντοπούλου, αν δικαστεί, που δεν ξέρω αν θα δικαστεί, θα δικαστεί από το Εφετείο λόγω δωσιδικίας, δεν είναι στο Πλημμελειοδικείο που ρυθμίζουμε εδώ-, της αθέμιτης επιρροής σε δικαστικούς λειτουργούς και της υπόθαλψης και παρεμπόδισης της δικαιοσύνης. Λέει ότι αυτά θα μπορούσαν να θεωρηθούν πολιτικά εγκλήματα, τα οποία από τότε που ισχύει ο Ποινικός Κώδικας του 1950 -εδώ και εβδομήντα πέντε χρόνια- στο ποινικό σύστημα, ουδέποτε είχαν χαρακτηριστεί πολιτικά.

Τι έχει πει, όμως, ο Άρειος Πάγος επανειλημμένα σε αποφάσεις του -είναι δεκάδες οι αποφάσεις- για το τι είναι πολιτικό έγκλημα; Διαβάζω κατά λέξη: Πολιτικό έγκλημα είναι αυτό που απευθύνεται αμέσως κατά της πολιτείας και αποσκοπεί να ανατρέψει ή να αλλοιώσει την υπαρκτή πολιτειακή και κοινωνικοοικονομική τάξη κατά το πολίτευμά της. Αυτά είναι πολιτικά εγκλήματα. Τι σχέση έχουν αυτά που συζητάμε εδώ; Απλώς κάτι έπρεπε να σκεφτεί, για να έρθει, για να ξανασυζητάμε εδώ, υπό νέα εκδοχή υποτίθεται το άρθρο 18, για το οποίο η Βουλή απεφάνθη εχθές, και έβαλε μέσα και το άρθρο 19 για να μπορέσει να γίνει και αυτή η φοβερή απρέπεια που διέπραξε για πολλοστή φορά, διότι εδώ απευθύνθηκε ονομαστικά για άσχετη υπόθεση που δεν αφορά τη συζήτηση αντισυνταγματικότητας για Βουλευτές του Κοινοβουλίου με ονομαστικές αναφορές, με τον τρόπο που τις κάνει, γνωρίζοντας ότι στη διαδικασία αυτή οι Βουλευτές δεν θα έχουν τη δυνατότητα να απαντήσουν.

Αυτή είναι η απρέπεια που θα έπρεπε, κύριε Μάντζο, να στηλιτεύσετε, ότι απευθύνθηκε χυδαία απέναντι σε Βουλευτές μιας Κοινοβουλευτικής Ομάδας γνωρίζοντας ότι στη διαδικασία αυτή δεν έχουν δικαίωμα να απαντήσουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς, η ένσταση αντισυνταγματικότητας απορρίπτεται.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Δικαιοσύνης: «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις» και η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Δικαιοσύνης: «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις» έγινε δεκτό κατά πλειοψηφία σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση κατά πλειοψηφία.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.15΄ λύεται η συνεδρίαση για τη Δευτέρα 22 Σεπτεμβρίου 2025 και ώρα 14.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**